Malala – Ditεmbak Taliban Pakistan Kerana Bangkit Perjuangkan Hak Pendidikan Wanita

Roda kehidupan sentiasa berputar; ke atas dan ke bawah, pasang dan surut, lapang dan kusut. Justeru, manusia tidak akan luput dari mengharungi masa-masa sukar dan mencabar. Sebahagiannya malah datang dengan luka yang besar dan parutnya sukar dicabut.

Lumrah sebegini tidak terkecuali buat sesiapa pun. Termasuklah Malala Yousafzai (12 Julai 1997 – kini). Pengalamannya ditem.bak oleh Taliban sembilan tahun lepas cukup menghantui, dan ia mendorong beliau untuk meminta perdana menteri Pakistan, Imran Khan, supaya “buka sempadan, bawa masuk pela.rian (dari negara jiran), dan berikan pendidikan.”

Kerisauannya berikutan pengambil-alihan Taliban ke atas Afghanistan baru-baru ini bukanlah tanpa sebab. Ia lantaran pengalaman beliau sendiri. Namun, ini tidak menggugat hakikat bahawa penem.bak Malala bukanlah Taliban sama sebaliknya adalah entiti berbeza iaitu Tehrik-i Taliban Pakistan (TTP).

Walaupun berkongsi nama dan saling mengambil kepentingan dari satu sama lain, secara intisarinya, mereka adalah entiti berbeza dengan haluan berbeza. Jadi, apa-apa pun se.rangan yang berlaku di Pakistan, Taliban Afghani tidak campur tangan.

Mereka mengambil sikap berkecuali sepanjang se.rangan-se.rangan TTP di Pakistan sejak penubuhan rasminya pada 2007. Sampaikan pernah pada 2009, jurucakap Taliban, Zabiullah Mujahid menyatakan: “Kami tidak suka dikaitkan dengan mereka (TTP) kerana kami menolak sebarang gabungan dengan mereka. Kami bersimpati dengan mereka sebagai saudara se-Muslim. Namun selain daripada itu, tiada apa-apa antara kami.”

Bau-bau bacang antara keduanya wujud rentetan masing-masing memerlukan sokongan halus antara satu sama lain. Taliban Afghani misalnya memerlukan TTP untuk secara tidak langsung menjaga kepentingan mereka di daerah-daerah persukuan. Taliban Pakistan pula perlu menggunakan sentimen di Afghan untuk menambah keanggotaan.

Pergerakan kedua-duanya bagaimana pun bersifat tempatan tanpa banyak campur tangan. Bahkan sama ada perkembangan di Afghanistan ini bakal mempengaruhi Taliban Pakistan secara baik (jadi lebih pragmatik) atau buruk (meningkatkan se.rangan), ia masih menjadi persoalan.

Jadi, mari berbalik kepada Malala. Sepanjang sepuluh tahun awal hidupnya, Malala mengenali bandar kelahirannya, Mingora, sebagai bandar yang ceria. Mingora adalah bandar paling besar di Daerah Swat, daerah yang dijuluki sebagai Switzerland of Pakistan lantaran cantiknya pemandangan di sana.

Sepanjang sepuluh tahun awal itu juga, Malala bersama beberapa rakan – perempuan terutamanya – berpeluang mendapatkan pendidikan. Malala sendiri bersekolah di institusi milik ayahnya, Ziauddin Yousafzai. Ia merupakan nikmat besar buat Malala yang hidup di negara yang amat keciciran dalam soal pendidikan.

Menurut laporan tahun 2014, seramai 5.5 juta kanak-kanak Pakistan tidak bersekolah. Dua per tiga daripadanya adalah kanak-kanak perempuan. Di wilayah kelahiran Malala sahaja, iaitu Khuber Pakhtunkhwa, kadar buta huruf dalam kalangan penduduknya adalah setinggi 60% bagi tahun 2012.

Hal ini disumbangkan oleh banyak faktor. Antaranya kos pendidikan yang tinggi, kesempitan hidup yang memerlukan kanak-kanak keluar bekerja, dan norma masyarakat yang kurang mementingkan pendidikan.

Faktor tambahan hadir apabila Tehrik-i-Taliban mengawal barat laut Pakistan pada 2007. Semenjak itu, kanak-kanak perempuan seperti Malala semakin menghadapi kesukaran untuk bersekolah. Malah sehingga penghujung 2008, sebanyak 400 buah sekolah dimus.nahkan, terutama sekolah perempuan.

Justeru pada tahun tersebut, Malala bersama bapanya yang memang seorang aktivis pendidikan mula mempergiatkan kempen. Suaranya diberikan liputan. Pada September 2008, Malala yang baru berusia sebelas tahun berucap di Pakistani TV dan antara dialognya yang paling diingati adalah, “How dare the Taliban take away my basic right to education?” Dialog ini berlaku sebelas tahun sebelum ungkapan yang hampir sama diulangi oleh Greta Thunberg dalam Persidangan Perubahan Iklim Pertubuhan Bangsa-Bangsa Bersatu 2019.

Kemudian pada awal 2009, Malala menerusi nama pena Gul Makai mengirim penulisan kepada BBC Urdu tentang keadaan di Swat sepanjang kekuasaan TTP. Suaranya lantang sepanjang tiga tahun berikutnya, sampaikan Malala memenangi Hadiah Keamanan Belia Kebangsaan Pakistan 2011 dan tercalon dalam Hadiah Keamanan Kanak-Kanak Antarabangsa bagi tahun sama.

Pengiktirafan yang diterimanya bagaimana pun mengundang pe.taka. Hari Selasa tanggal 9 Oktober 2012, Malala pulang dari sekolah seperti biasa (dengan seboleh mungkin berselindung dari pengetahuan Taliban). Namun ketika dalam perjalanan, trak yang dinaikinya ditahan oleh dua lelaki bertopeng. Salah seorang daripadanya memasuki perut trak lalu bertanya, “Mana satu Malala?” Semua mata terus menoleh ke arah si pemilik nama.

Lantas, tiga das tem.bakan dilepaskan – sebutir pelu.ru memba.ham bahagian kiri kepala Malala manakala dua yang lain menced.erakan rakan-rakannya. Di saat dan tempat itu juga, Malala… rebah.

Beliau segera diterbangkan ke sebuah hospital ten.tera di Peshawar bagi menjalani pembedahan awal. Setelah itu, Malala dipindahkan ke Hospital Queen Elizabeth, England. Di sana, beliau menjalani pembedahan implan titanium serta implan koklea bagi membaiki kerosakan pada bahagian tengkorak dan pendengaran telinga kirinya.

Selepas berminggu-minggu menjalani rawatan dan terapi, Malala akhirnya dikeluarkan dari hospital pada Mac 2013 dan menyambung sesi persekolahannya di Birmingham. Kisahnya mendapat liputan dunia dan menggamit sokongan antarabangsa.

Sembilan bulan selepas ditem.bak dan tepat pada hari kelahirannya yang ke-16, Malala dijemput untuk memberikan ucapan dalam mesyuarat Pertubuhan Bangsa-Bangsa Bersatu di New York. Dalam ucapan 18 minit panjang yang didengari oleh Setiausaha PBB, Ban Ki-moon serta 1,000 hadirin lain, Malala berkata:

“Saya tidak berada di sini untuk bercakap soal den.dam saya terhadap Taliban atau mana-mana kumpulan mili.tan lain. Saya di sini bercakap tentang hak pendidikan bagi setiap kanak-kanak, termasuklah anak-anak Taliban. Saya tidak membenci Talib yang menem.bak saya. Kalau sekarang ini dia berdiri di hadapan saya dan di tangan saya ada pis.tol, saya tidak akan tem.bak dia.

Ini adalah ajaran yang saya pelajari dari (Nabi) Muhammad, Jesus, dan Buddha. Inilah pusaka yang saya warisi dari Martin Luther King, Nelson Mandela, dan Muhammad Ali Jinnah. Ini juga filusufi keamanan yang saya ambil dari Gandhi Jee, Bacha Khan, dan Ibu Teresa. Dan, inilah didikan yang saya dapatkan daripada ibu ayah saya.”

Dalam kesempatan itu juga, Malala menyerahkan petisyen yang ditandatangani oleh 4 juta orang kepada Ban Ki-moon bagi menggesa PBB untuk membela nasib 57 juta kanak-kanak di seluruh dunia yang tidak berpeluang bersekolah. Petisyen itu juga menuntut supaya pemburuhan, perkahwinan, dan pemerdagangan kanak-kanak dihentikan.

Matlamat sama turut diperjuangkan olehnya menerusi penubuhan Dana Malala (Malala Fund) pada tahun sama. Ia bertujuan memberi akses pendidikan asas (selama 12 tahun) yang berkualiti dan selamat secara percuma kepada kanak-kanak wanita di seluruh dunia, terutama negara-negara yang paling keciciran dalam soal pendidikan seperti Pakistan, Afghanistan, India, Nigeria, Lebanon, dan Brazil.

Lewat tahun tersebut (8 Oktober 2013), beliau menerbitkan autobiografi pertamanya yang ditulis bersama Christina Lamb, berjudul ‘I am Malala: The Girl Who Stood Up for Education and Shot by the Taliban.’ Menjelang 2016, buku tersebut terjual sebanyak hampir 2 juta naskhah dengan nilai jualan di Britain sahaja mencapai sehingga 2.2 juta pound.

Dua hari selepas menerbitkan buku tersebut, Malala dianugerahi Sakharov’s Prize for Freedom of Thought. Setahun kemudian pada tarikh yang sama (10 Oktober 2014), beliau memenangi pula Anugerah Keamanan Nobel yang dikongsi bersama seorang pejuang hak kanak-kanak dari India, Kailash Satyarthi. Penghormatan serupa turut diberikan oleh negaranya menerusi Anugerah Keamanan Kebangsaan yang pertama kali diperkenalkan pada tahun tersebut, khusus buat Malala.

Beberapa bulan sebelum itu, Malala menyambut hari lahirnya yang ke-17 dengan melawat Nigeria. Dalam kesempatan itu juga Malala mengunjungi kanak-kanak perempuan yang menjadi mang.sa pencu.likan Boko Haram. Saat itu, seramai 10.5 juta kanak-kanak Nigeria tiada akses terhadap pendidikan dan kira-kira 400 orang kanak-kanak perempuan dicu.lik.

Justeru, Malala bertemu dan menggesa presiden Goodluck Jonathan supaya mempercepat usaha menyelamat. Dalam masa sama, beliau turut mensohorkan tagar #StrongerThan sebagai kempen kesedaran buat kanak-kanak perempuan bahawa mereka lebih besar daripada apapun mu.sibah yang menimpa; wa ima kemiskinan, penin.dasan, mahupun ketakutan.

Pada hari lahirnya yang ke-18 pula, Malala terbang ke Jordan bagi membuka sekolah perempuan buat hampir 200 remaja di kem pelarian Syria di sana. Pada hari sama, beliau menulis di laman sesawangnya:

“Kalau diikutkan, pemimpin-pemimpin dunia sudah pun mempunyai peruntukan untuk mendanai sepenuhnya pendidikan asas dan pertengahan buat seluruh populasi dunia. Namun, peruntukan tersebut disalurkan ke hal-hal lain. Keten.teraan misalnya. Kalaulah seluruh dunia berhenti berbelanja dalam sektor keten.teraan untuk hanya lapan hari, kita akan mampu mendapatkan $39 billion yang diperlukan bagi memberi pendidikan penuh (12 tahun) buat seluruh kanak-kanak di dunia.”

Konsistensi dan kelantangan Malala membuatkan beliau dilantik sebagai Duta Keamanan PBB pada 2017 dan pada tahun sama, beliau melanjutkan pengajian peringkat ijazah dalam bidang Falsafah, Politik, dan Ekonomi di Oxford University dan menjadi graduan pada Jun tahun lepas.

Pada Mac lalu, Malala menandatangani kerjasama dengan Apple TV+ bagi menghasilkan drama dan dokumentari berkaitan wanita dan kanak-kanak. Ke depan nanti bolehlah kita saksikan bagaimana perkembangannya.

Cuma sebulan sebelum itu, ada satu cerita. Malala menerima mesej an.caman di Twitter. Ia berbunyi, “Balik sini ke Swat. Kami belum selesai dengan kamu dan ayah kamu.” Ia datang dari pengguna yang memakai nama sama dengan penem.baknya sembilan tahun lepas; Ehsanullah Ehsan. Setelah diteliti, ternyata ia akaun palsu. Cuma, Ehsan memang sudah bebas sejak Januari 2020 selepas ditahan pada 2017. Jadi, Malala ada asas untuk berasa bimbang.

Namun seperti kata Malala sendiri, beliau tidak mahu diingati sebagai budak perempuan yang ditem.bak oleh Tehrik-i Taliban. Sebaliknya, beliau mahu dikenali sebagai budak perempuan yang memperjuangkan hak pendidikan.

Kisah beliau bukan tentang baik buruk Taliban atau serampang lidah media. Tetapi, ia tentang pendidikan dan hak manusia. Kisah Malala memang bermula dengan Taliban, tapi gagasannya mengajak semua untuk menumpu pada makna ṭālibān (penuntut ilmu).

Justeru sebagai penutup, artikel menitipkan kata-kata daripadanya; “Pendidikan adalah pendidikan. Kita perlu pelajari apa sahaja dan kemudian pilih jalan mana yang harus dilalui. Pendidikan bukan tentang timur atau barat. Ia tentang kemanusiaan. Kerana, hidup ini bukan tentang menghirup oksigen dan melepaskan karbon dioksida. Dengan senjata, iya, kita boleh te.waskan pengga.nas. Tetapi dengan pendidikan, kita boleh te.waskan idea kega.nasan. Dunia boleh diubah; oleh seorang belia, seorang guru, senaskhah buku, dan sebatang pena.”

RUJUKAN

Dawn. (2021). Former TTP spokesman Ehsanullah Ehsan allegedly (ditapiskan) Malala on Twitter.

Gall, Carlotta. (2009). Pakistan and Afghan Taliban Close Ranks. New York Times.

Khattak, Daud. (2012). The Complicated Relationship Between the Afghan and Pakistani Taliban. Combating (ditapiskan) Center.

Rakyat, Daily. (n.d). Malala Yousafzai, Remaja Wanita Pakistan (ditapiskan) Taliban.

Sganzetta, Lorenza. (2021). Malala Yousafzai, a life spent (ditapiskan) for the right to education. Life Gate.


Rifa’a At-Tahtawi: Pengajaran daripada Pengembara Kota Paris (1826-1831)

Nama penuhnya, Rifa’a Bin Badwi Rafi. Beliau lahir di At-Tahtawi, Mesir dan menuntut ilmu di Al-Azhar. Beliau bermazhab Syafi’e. Beliau pernah bersama satu delegasi ke kota Paris bersama penaungnya, iaitu Muhammad Ali Pasha. Tujuan ke kota Paris adalah semata-semata untuk menimba ilmu (kemahiran mahupun seni) daripada kota yang diperintah oleh kerajaan Perancis. Tidak ada perihal Paris termaktub di dalam teks Arab, maka sebab itulah terbitnya niat delegasi tersebut untuk ke sana.

Rifa’a mengatakan yang amatlah rugi untuk kita tidak mengambil manfaat baik dari segi nilai moral yang diamalkan oleh orang Eropah. Orang Islam itu wajib untuk menuntut ilmu. Maka, segala kesempurnaan yang orang Eropah mampu wujudkan, kita perlu pelajari. Ini kerana, kita sentiasa memandang serong terhadap orang Eropah hanya kerana mereka bukan negara Islam. Ingat, setiap sangkaan itu adalah dosa. Hanya kebenaran yang disaksikan oleh mata sendiri tidak dapat dinafikan seperti mana mesej syair berikut,

Sekiranya kau tidak melihat anak bulan,

Bergantunglah kepada mereka yang menyaksikan dengan mata mereka sendiri.

Dialog peradaban sudah berlaku dahulu, kesannya ialah ilmu pengetahuan yang maksima diperoleh bagi rakyat. Kemahiran yang rakyat perlukan. Meskipun ia berbentuk umum, seperti matematik, geografi dan sebagainya, mahupun dalam bentuk khusus, seperti ilmu pemerintahan (politik) dan ilmu pembikinan logam.

Orang Paris pada ketika itu, mempunyai sifat ingin tahu yang sangat tinggi. Meskipun seorang tukangan, mesti boleh membaca dan menulis. Mereka sangat cenderung kepada ilmu pengetahuan yang boleh membantu mereka, menghasilkan barang yang lebih baik daripada yang sedia ada (inovasi). Bak kata Ibnu Durayd:

Seseorang itu hanyalah satu kisah selepas kematiannya,

Jadilah kisah yang baik bagi mereka yang peduli.

Jadi, orang Paris berprinsipkan peninggalan manfaat yang berpanjangan sebelum mereka mati. Tidak seperti Kristian Qibti yang tidak mementingkan ilmu, sebab itulah mereka masih dikongkong oleh pemikiran yang anti-modenisme. Kesan daripada itu, inovasi tiada. Tiada manfaat.

Mereka juga, sangat mesra dengan orang asing. Mudah kata, peramah. Mereka tidak suka menunjukkan kebaikan berupa duit, namun mereka tunjukkan keluhuran budi mereka melalui kata-kata dan perbuatan.

Selain itu pembaca sekalian. Mereka sangat bertanggungjawab atas kerja yang mereka lakukan baik miskin atau kaya. Mereka tidak membuat sebarang pekerjaan dengan sambil lewa. Mereka cintakan kepada pangkat dan anugerah, namun tidak dengki dan berdendam. Hanya bangga sendiri-sendiri. Self-satisfaction gitu.

Jadi, saya memang sengaja utarakan empat pengajaran ini supaya kita dapat melakukan perbandingan terhadap budaya kita. Bersama-samalah kita bermuhasabah, apa yang kita boleh banggakan dengan rutin harian yang saban hari saban pasif?

Wajib bagi kita menuntut ilmu pengetahun tidak kira dunia atau akhirat. Tuntutlah kedua-duanya, itu lebih baik bagi kita. Sudah semestinya ilmu itu seharusnya bermanfaat bukan sahaja pada kita, namun masyarakat sekeliling kita. Malangnya, hari ini. Kita menuntut ilmu hanya untuk melabel pihak tertentu dengan label yang kotor, seperti wahabi. Adakah ini yang kita inginkan daripada agamawan? Belajar jauh-jauh ke Jordan menggunakan biasiswa kerajaan, balik-balik hanya berbicara tentang wahabi sambil memaki hamun? Rugi. Reformasi pemikiran Islam yang diharapkan, namun wahabi yang dibawa pulang.

Tidak suka tidak semestinya kita harus menilai dengan kezaliman. Misalnya, kita tidak suka akan seseorang, habis seluruh perihal tentangnya kotor belaka. Dosa sahaja. Yang paling ekstrem, tuduh kafir. Senang buat kerja, ya?

Sifat masyarakat hari ini, ialah suka menilai yang buruk-buruk sahaja, namun yang baik diabaikan. Tatkala mangsa berbuat satu kemungkaran, habis fasik semuanya terletak pada mangsa. Apabila mangsa berbuat yang ma’ruf, kenapa tidak dicontohi?

Tak suka, tak sukalah. Jangan sampai tak adil.

Menjadi sifat kita untuk tegur orang yang kita kenal sahaja. Seolah-olah orang yang kita tidak kenal ini, tiada nilai melainkan yang kita kenal. Macam mana nak kenal jika tidak mahu mengenal?

Bila tidak menegur, dituduh sombong. Mengapa tidak engkau sahaja yang mula tegur? Janganlah memilih sangat. Buanglah perangai yang pilih kasih ini. Nabi Muhammad mengajar kita untuk sampaikan salam (bertegur-sapa) kepada sesiapa sahaja, walaupun bukan Islam.

Kita ini manusia yang dilahirkan dhoif (lemah) menurut Surah An-Nisa. Kita akan berbuat dosa. Namun, Allah sentiasa menantikan taubat kita. Hari ini, kita mengabaikan salah kita. Kalau dah salah sendiri pun kita tidak bertanggungjawab, macam mana nak bertanggungjawab tentang perkara yang lebih daripada diri sendiri? Penjagaan ibu bapa? Jaga isteri? Jaga anak-anak?

Kita tidak mendidik orang untuk bertanggungjawab terhadap apa yang dibuat. Ini berlaku, maka kesannya, orang akan bekerja sambil lewa. Tak produktif langsung. Maklumlah, gaji masuk sahaja, bukan?

Kesimpulannya, saya hanya mengkritik serba sedikit perangai orang kita bukan saya dapat membeli sebiji Ferrari pada keesokan hari. Namun, untuk menyedarkan diri saya sendiri dan anda, supaya kita muhasabah diri. Apa yang dapat anda pelajari daripada penulisan ini, bukan saya yang mendapat kredit. Namun, anda sendiri mendapatnya. Bertambahb baiknya integriti anda, anda sahaja yang rasa. Semoga berjaya.

Rujukan

Artikel sumbangan Sadiq Salihoddin untuk The Patriots.


Peninggalan Bukti Purba Kultus Puja Lembu Di Arab Saudi

Bagi yang biasa berkunjung ke Arab Saudi, tidak ramai tahu wujud tinggalan arkeologi yang signifikan kepada sejarah manusia. Di negara inilah, wujud struktur purba yang dibina pada era Neolitik yang dikenali sebagai mustatil. Dan menurut para saintis, ia berusia 7,000 tahun, jauh mengatasi Piramid Agung Mesir dan Stonehenge di Britain!

Menerusi projek Arkeologi Udara Al-Ula Arab Saudi (AAKSAU) yang digerakkan oleh Suruhanjaya Diraja Al-Ula (RCU), pengkaji arkeologi akan mengadakan tinjauan dari udara dan ekskavasi secara bersasar bagi mengkaji struktur yang dinyatakan di barat laut Arab Saudi. Antara pasukan pengkaji yang terlibat ialah pasukan pengkaji diketuai Dr Hugh Thomas dari University of Western Australia (UWA).

Berdasarkan tinjauan dan ekskavasi yang dijalankan, terdapat 1,000 tapak mustatil yang dikenalpasti di wilayah Al-Ula dan Khaybar. Mustatil terdiri daripada dua dinding tebal yang disambungkan dengan dua atau lebih dinding panjang untuk menghasilkan ruang laman bersaiz gergasi. Ia boleh saja berukuran dari 20 meter hingga 500 meter.

Asas mustatil menampilkan sel-sel berbentuk bulatan atau separuh bulatan yang dibina di luar pintu masuk utama. Berdasarkan laporan yang diterbitkan dalam jurnal Antiquity, 1,000 mustatil meliputi kawasan seluas 200,000 km persegi dan berkongsi banyak persamaan termasuk dibina dalam tempoh sama. Mustatil terbesar yang ditemui pengkaji arkeologi terletak di kawasan lapangan lava Khaybar dan berukuran panjang 525 meter.

Sebelum ini, ada mustatil yang sudah ditemui seawal tahun 70-an. Bagaimanapun, penemuan tersebut dipandang sepi oleh kerajaan dan masyarakat ketika itu sekaligus menyaksikan struktur-struktur ini diselubungi oleh misteri. Bagaimanapun, semua itu berubah pada 2017 apabila RCU membiayai aktiviti tinjauan udara dan ekskavasi bersasar yang dijalankan saintis berkenaan mustatil.

Pengkaji arkeologi merasa hairan tentang sebab ia dibina. Ada berpandangan ia dibina sebagai penanda wilayah dan ada juga yang melihatnya sebagai tempat untuk melakukan ritual keagamaan. Hipotesis kedua disokong menerusi penemuan tanduk lembu dan tulang haiwan berkenaan di setiap tapak ekskavasi.

Menurut pengarah asal projek Dr Hugh Kennedy dari UWA, penemuan ini merupakan bukti pertama kewujudan kultus penyembah lembu di bahagian barat laut Semenanjung Tanah Arab. Penemuan ini juga jauh lebih awal daripada penemuan kultus yang sama di selatan Semenanjung Tanah Arab sejauh 900 tahun. Ia turut memperlihatkan kepentingan lembu sebagai komoditi penting masyarakat ketika itu.

Selain lembu sebagai komoditi penting komuniti ketika itu, mustatil juga dilihat sebagai simbol kerjasama komuniti berbeza bagi membina struktur purba itu. Dr Kennedy percaya pembinaan mustatil direalisasikan oleh kumpulan-kumpulan komuniti yang berkongsi kepercayaan sama antara mereka dan membina monumen sebegini rupa.

Ketika ini, aktiviti tinjauan dan ekskavasi bersasar dijangka akan digiatkan sekitar wilayah Khaybar. Menurut Dr Kennedy, beliau percaya terdapat lebih banyak mustatil yang wujud di kawasan tersebut sekaligus menunjukkan ia sebagai tempat terawal struktur purba itu dibina.

RUJUKAN:

McDermott, A. (2021). Mapping Mustatils, Saudi Arabia’s 7000-Year-Old Stone Monuments. Ancient-Origins.

Arab News. (2021). Saudi Arabia’s ancient human ‘mustatil’ structures revealed in new study.


Sains Disebalik Kapal Hantu

Legenda kapal hantu sangat popular, terutamanya kapal hantu ‘Flying Dutchman’. Kalau baca di wikipedia, banyak senarai legenda kapal hantu dalam kisah-kisah masyarakat.

Selain Flying Dutchman, Mary Celeste juga antara kapal hantu yang cukup popular. Betul ke kapal-kapal hantu ini wujud?

Pada tahun 1872, kapal Mary Celeste didapati sedang berlayar di lautan Atlantik tanpa seorang pun manusia di atas kapal tersebut yang mengemudinya. Mary Celeste juga dipenuhi air dan sampan-sampan penyelamat pun tiada. Barang-barang dalam kargo yang ditemui mempunyai unsur-unsur yang misteri yang menyebabkan Mary Celeste dikatakan berhantu.

Elemen utama kapal hantu ini adalah ia bergerak dan mengemudi sendiri tanpa manusia yang mengemudinya.

Sebenarnya selama ini, dalang kejadian tersebut adalah konsep keapungan (buoyancy) dan dinamik bendalir (fluid dynamics).

Keapungan adalah berasaskan Prinsip Archimedes yang dikatakan prinsip ini ditemui oleh Archimedes sewaktu mandi. Semasa dia tengah mandi, dia memikirkan bagaimana mahu selesaikan masalah yang diberikan oleh Hiero II berkenaan mahkota emas.

Sewaktu kita tenggelamkan objek di dalam bekas air penuh, akan terdapat limpahan air. Archimedes menyatakan, berat limpahan air tersebut sama dengan kekuatan daya keapungan. Limpahan air ini juga kita boleh panggil sebagai gantian air atau air yang digantikan oleh objek.

Objek-objek dapat terapung di atas air kerana daya keapungan dikenakan lebih besar berbanding daripada daya graviti, selain faktor ketumpatan.

Objek seperti kapal yang diperbuat daripada besi sepatutnya tenggelam kerana ketumpatan besi lebih tinggi daripada air. Ia dapat terapung kerana binaan kapal besi tersebut dapat menggantikan isipadu air yang lebih berat daripada berat kapal itu sendiri.

Lantas, menjadikan daya keapungan kapal lebih tinggi daripada berat kapal. Jadi, ia dapat terapung dan tak dapat tenggelam.

Biasanya kapal tenggelam sewaktu berlayar apabila berlaku kebocoran di bahagian badan kapal (hull). Apabila bocor, ia akan dimasuki air. Bila dimasuki air, kapal akan jadi lebih berat daripada daya keapungannya. Jadi, ia akan tenggelam.

Sewaktu Mary Celeste mulai tenggelam akibat kebocoran, krew-krew mula meninggalkan kapal tersebut. Tetapi Mary Celeste tidak tenggelam sepenuhnya kerana air yang memenuhi Mary Celeste tidak cukup berat untuk menenggelamkannya.

Peristiwa bagaimana sesetengah orang boleh nampak semula kapal-kapal yang dah tenggelam selama beratus tahun ini dapat dijelaskan oleh dinamik bendalir. Dinamik bermaksud pergerakan. Bendalir adalah air atau gas. Dalam kes ini air.

Air laut mempunyai arusnya yang tersendiri, bergantung pada beberapa faktor seperti suhu cuaca, putaran Bumi, kekuatan angin dan kemasinan air laut itu sendiri. Ini sebab mengapa kapal seperti Flying Dutchman dan Mary Celeste masih berlegar-legar di lautan dan sering dilihat beberapa kali oleh sesetengah orang.

Kapal-kapal ‘hantu’ ini digunakan oleh saintis untuk mengkaji arus air laut, mengkaji arus selat dan pelbagai lagi berkenaan dinamik bendalir.

Dikatakan juga, kisah berkenaan Archimedes menemui konsep keapungan melalui kisah mahkota emas, tidak benar. Kononya, Archimedes ditugaskan oleh Hiero II untuk membina sebuah kapal yang cukup besar yang mampu meletakkan istana di atasnya. Tetapi tak pasti sekiranya kapal ini dapat dibina ataupun sekadar legenda.


Comfort Women – Dosa Besar Jepun

Dunia ini bersifat anarki. Jadi, adakala pep3rangan memang tak dapat dielakkan. P3rang Dunia Kedua (1939-1945) adalah pep3rangan yang paling dahsyat dalam sejarah manusia. Dalam pep3rangan ini, berlaku sebuah peristiwa yang menjadi polemik tempatan dan antarabangsa. Antara isu yang panas tentang pep3rangan yang selalu dibangkitkan adalah isu wanita pengibur (baca: isu comfort women) yang masih dibangkitkan sehingga ke hari ini.

Wanita hiburan/comfort women adalah satu ungkapan merujuk kepada wanita-wanita yang ‘menyediakan’ perkhidmatan seksval kepada tentera empayar Jepun semasa zaman penjajahan Jepun di era P3rang Dunia Kedua. Wanita-wanita ini dianggarkan lebih dari 200, 000 dan dijadikan ‘hamba seks’ kepada para tentera tersebut. Majoriti daripada mereka terdiri dari Korea, China, Taiwan dan kawasan Asia lain termasuklah Jepun sendiri.

Wanita-wanita ini ditempatkan di rumah keselesaan (baca: rumah pelacuran) di kawasan tertentu untuk ‘meningkatkan’ moral tentera Jepun dan mengurangkan gangguan seksval. Kebiasaannya, wanita-wanita ini hidup dalam persekitaran yang teruk; mereka menjadi mangsa rogol dan dipikul atau dibvnuh jika melawan. Ini ‘indah khabar dari rupa’ sungguh. Rumah pertama yang dibuka ialah pada tahun 1932 di Shanghai, China.

Awalnya, para pelacur dari Jepun menawarkan diri secara sukarela atas alasan demi negara. Masalah berlaku apabila kawasan jajahan Empayar Jepun ini mula merebak luas sejauh Asia Tenggara. Maka, berlaku lah kekurangan wanita di rumah-rumah ini. Banyak wanita diperlukan untuk mengisi rumah keselesaan ini.

Ada wanita yang ditipu dengan iklan pekerjaan palsu, malah ada yang diculik. Sangkaan mereka bahawa mereka akan bekerja sebagai jururawat dan pekerja kilang meleset jauh. Iklan-iklan ini bukan sahaja disebarkan di Jepun, malah ia turut disebarkan di China, Korea dan Taiwan. Pihak Jepun juga tidak teragak-agak bekerjasama dengan warga tempatan untuk meculik mana-mana wanita demi kepuasan nafsu serakah tentera mereka.

Namun begitu, Kementerian Luar Jepun mula menghentikan pengeluaran visa kepada pelacur-pelacur Jepun atas alasan ‘memburukkan nama empayar’. Ironi sungguh. Pihak Jepun semakin ‘terdesak’ untuk mengambil wanita-wanita tempatan demi ‘kepentingan’ tentera mereka. Semakin ramai wanita tempatan diculik dan ditipu demi kepentingan Jepun sendiri.

Pada era selepas P3rang Dunia Kedua berakhir, apa yang jadi kepada mangsa-mangsa wanita penghibur ini? Adakah mereka dibiarkan hidup dengan penuh trauma yang tersemat di hati mereka? Adakah isu ini sudah selesai? Sudah tentu tidak!

Antara negara yang vokal mengkritik Jepun mengenai isu wanita penghibur ini adalah Korea Selatan. Misalnya, Speaker Dewan Perhimpunan Korea Selatan Moon Hee-sang membuat kenyataan bahawa permohonan maaf daripada Maharaja Akihito dapat menyelesaikan isu wanita penghibur ini. Tokyo menuntut agar kenyataan tersebut ditarik balik. Ianya ibarat meminta permohonan maaf SPB YDP Agong atas kesalahan lalu! Reaksi Tokyo memang boleh dijangka pun.

Mahkamah Tinggi Korea Selatan turut memerintahkan kepada syarikat-syarikat Jepun untuk membayar pampasan untuk buruh paksa ketika P3rang Dunia Kedua berlangsung, walaupun Jepun sudah bertegas bahawa perjanjian 1965 sudah menyelesaikan isu ini. Syarikat Jepun seperti Mitsubishi dan Nippon Steel & Sumitomo Metal Corp diarah membayar pampasan kepada mangsa buruh paksa ketika era P3rang Dunia Kedua itu.

Sudah terang lagi bersuluh bahawa rakyat Korea Selatan masih tidak melupakan kelakuan kejam empayar Jepun dahulu kepada rakyat Korea.

Apa yang menarik untuk dijadikan penambah perisa untuk artikel kali ini adalah sistem perhambaan tentera yang diamalkan pada era empayar Jepun dahulu berakar dari ketidaksamaan jantina yang mendalam di Jepun. Bukan itu sahaja, diskriminasi Jepun tehadap negara-negara jiran juga meninggalkan kesan kepada masyarakat Jepun hari ini.

Status wanita Jepun sememangnya sudah bertambah baik daripada sebelum ini, tetapi perjalanan mereka masih jauh sebenarnya. Forum Ekonomi Dunia (World Economic Forum) telah meletakkan Jepun di tangga ke-114 daripada 144 buah negara dalam isu kesaksamaan jantina.

Wanita Jepun juga kerap mengalami gangguan seksval dan diskriminasi dalam kehidupan seharian mereka. Malangnya ia tidak dihebohkan oleh media massa utama. Kajian terbaharu yang dilakukan oleh Universiti Antarabangsa Osaka menyatakan bahawa terdapat lebih 150 kes gangguan seksval yang dialami oleh wanita Jepun yang bekerja di sektor kerajaan mahupun swasta.

Tidak pelik lah kalau tengok jumlah wanita yang berkecimpung dalam sektor berkenaan adalah sangat sedikit jika dibandingan dengan negara-negara lain.

Ini bukan sebuah cerekarama yang direka-reka oleh para sejarawan. Ini adalah sejarah hitam dalam lipatan sejarah manusia. Ratusan ribu wanita yang menjadi mangsa dan maruah mereka dirobek begitu sahaja.

Isu ini sepatutnya diberi perhatian oleh semua pihak termasuklah Malaysia sendiri kerana sebahagian wanita penghibur juga berasal dari sini. Sejarah ini bakal berulang sekali lagi jika kita tidak mengambil serius akan hal ini. Sejarah manusia masih belum dinatijahkan dan ia masih berjalan,

Persoalan yang perlu dijawab oleh generasi akan datang adalah; apakah cara yang berkesan untuk mengelakkan sejarah hitam ini berulang lagi bagi memastikan ianya tidak berlaku kepada orang-orang yang kita kasihi?

Wallahualam.

RUJUKAN:


Salahuddin Al-Ayyubi Sebelum Perang Salib Ketiga

Salahuddin muncul dalam lipatan sejarah apabila Nur al-Din Zanki, pemimpin Islam Kota Damaskus yang telah memerangi pihak Kerajaan-kerajaan Salib di Syria bersetuju untuk menyelesaikan masalah kepimpinan di Mesir. Nur al-Din Zanki bersetuju untuk masuk campur kerana khuatir ketidakstabilan di wilayah itu akan mengundang campur tangan kuasa lain.

Wazir Mesir yang bernama Shawar telah dirampas kuasanya oleh seorang lagi pembesar Mesir iaitu Dirgham. Shawar telah meminta bantuan dari Nur al-Din untuk mendapatkan kembali kuasanya di Mesir.

Untuk menyelesaikan konflik tersebut, Nur al-Din menghantar Shirkuh iaitu bapa saudara kepada Salahuddin untuk memimpin bala tenteranya.

Shirkuh berjaya mengalahkan Dirgham. Walaubagaimanapun Shawar enggan menunaikan janjinya kepada Nur al-Din lalu mengkhianati perjanjian mereka.

Shawar segera meminta bantuan daripada Raja Kerajaan Salib Jerusalem iaitu Raja Almaric. Almaric bersetuju untuk membantu Shawar kerana ini merupakan peluang yang baik untuk baginda meluaskan pengaruh di situ.

Walaubagaimapun tidak lama selepas itu, kedua-dua pihak bersetuju untuk berdamai. Shirkuh dan Almaric kembali ke wilayah masing-masing manakala Shawar mendapat keuntungan yang besar dengan kembali menjadi Wazir Mesir.

Tiga tahun berlalu dan Shirkuh kembali ke Mesir bersama bala tenteranya untuk menawan ibu kota Kaherah. Turut bersama beliau kali ini adalah beberapa panglima tentera Syria yang berpengalaman dan juga anak saudaranya yang baru berumur 29 tahun, Yusuf ibn Ayyub atau lebih dikenali sebagai Salahuddin.

Untuk berhadapan dengan bala tentera Shirkuh, Shawar kembali mendapatkan bantuan ketenteraan dari Almaric.

Pada kempen ketenteraan inilah Salahuddin berhadapan dengan ujian yang sangat besar. Selepas beberapa siri pertempuran, bala tentera Shirkuh dan Salahuddin akhirnya berkubu di Kota Alexandria.

Salahuddin berhadapan dengan konflik ketenteran besar pertamanya apabila terpaksa memimpin pasukan pertahanan Alexandria untuk berkubu dan bertahan. Bala tentera Shirkuh telah meninggalkan Salahuddin dengan sedikit bala tentera untuk tugas itu.

Bala tentera musuh ini adalah gabungan tentera Mesir yang dipimpin Shawar dan bala tentera Kerajaan Salib Jerusalem yang dipimpin Almaric. Walaupun dikepung dengan keadaan teruk, Salahuddin akhirnya berjaya mengharungi kepungan itu sehingga perjanjian damai termeterai, tiga bulan selepas kepungan bermula.

Sekali lagi Shawar mendapat keuntungan dengan kekal sebagai Wazir Mesir.

Setahun setelah konflik Mesir itu selesai, Shirkuh sekali lagi mendapat peluang untuk menyelesaikan konflik di Mesir. Kali ini Almaric mengambil keputusan untuk menakluk Mesir dan mula mengepung Kaherah.

Shawar tanpa segan silu meminta bantuan Nur al-Din.

Nur al-Din tidak dapat membiarkan perkara ini terjadi. Jatuhnya Mesir ke tangan Almaric, akan memberi ancaman kepada kerajaannya.

Sekali lagi Salahuddin turut serta dalam kempen yang dipimpin oleh Shirkuh ini. Walaupun pada mulanya enggan turut serta selepas pengalaman buruknya di Alexandria, Salahuddin akhirnya akur dengan arahan Nur al-Din.

Almaric ketakutan apabila mendengar bahawa bala tentera Shirkuh sedang mara ke Kaherah. Akhir baginda mengambil keputusan untuk berundur dan melupakan hasratnya untuk menakhluk Mesir.

Setelah berjaya menyelesaikan konflik tersebut, Shirkuh dilantik menjadi Wazir Mesir. Shawar pun dihukum bunuh atas pengkhianatannya sebelum ini.

Wazir Mesir

Walaubagaimanapun tidak lama selepas itu, Shirkuh meninggal dunia dan menyebabkan kekosongan jawatan wazir. Salahuddin yang masih mudah telah dilantik menjadi wazir. Mungkin kerana menyangka bahawa Salahuddin boleh dipergunakan, pemimpin-pemimpin di Mesir memilih untuk melantik orang muda itu untuk memegang jawatan penting dan panas itu.

Walaubagaimanapun, Salahuddin menunjukkan bahawa dia bukanlah calang-calang orang muda. Semenjak perlantikannya, dia tidak henti-henti memerangani pihak-pihak yang cuba mempertikaikan pemerintahannya. Dia segera menghapuskan pemberontakan tentera-tentera kulit hitam dan mematahkan percubaan pembesar-pembesar yang ingin merampas kuasa.

Pada masa yang sama, baginda juga melancarkan serangan demi serangan ke atas kedudukan-kedudukan Kerajaan-kerajaan Salib berhampiran. Walaubagaimanapun, hubungan baginda dengan Nur al-Din semakin dingin dan dipenuhi curiga. Nur al-Din tidak berpuas hati kerana Salahuddin semakin bebas untuk bertindak tanpa nasihat dan arahannya.

Walaubagaimanapun tidak ada peperangan yang berlaku antara mereka apabila Nur al-Din mangkat tidak berapa lama selepas itu. Maka sengketa antara Salahuddin dan Nur al-Din pun tamat begitu sahaja.

Kemangkatan Nur al-Din memberi peluang kepada Salahuddin untuk melebarkan sayapnya di Syria. Baginda mula mendapatkan kota-kota dan kedudukan strategik di Syria sama ada melalui diplomasi ataupun peperangan. Ini adalah tindakan permulaan untuk menyatukan pertahanan kerajaannya di Syria, sekaligus memberi kesempatan kepada baginda untuk membebaskan Jerusalem.

Salahuddin dan Assassin

Selain berhadapan dengan bala tentera musuh yang beribu-ribu jumlahnya, Salahuddin juga terpaksa berhadapan dengan musuh yang misteri dan bergerak dalam bayang-bayang. Kadang-kadang musuh ini berada di hadapan baginda, tanpa baginda sedari. Musuh yang dimaksudkan adalah kumpulan Assassin.

Semasa Salahuddin meluaskan pengaruhnya di Syria, baginda mendapat perhatian daripada Rashid al-Din Sinan ataupun lebih terkenal dengan panggilan Old Man on The Mountain. Rashid al-Din Sinan memimpin sebuah gerakan dakwah yang berasal dari Persia. Gerakan itu ialah gerakan Syiah Ismaliyah Nizari yang diasaskan oleh Hasan al-Sabah. Apabila gerakan itu menyebarkan pengaruhnya di Syria, Rashid al-Din Sinan merupakan pemimpinnya yang tersohor.

Walaupun ia sebuah gerakan dakwah tetapi mereka mula melakukan pembunuhan terhadap mereka yang mengancam kedudukan mereka. Ahli-ahli mereka yang melakukan pembunuhan ini digelar Fidai atau lebih dikenali pada zaman kini sebagai Assassin. Selain melakukan pembunuhan atas musuh mereka, gerakan itu juga menerima upah untuk membunuh.

Pembunuhan berprofil tinggi yang dilakukan oleh fidai-fidai ini menyebabkan gerakan ini amat digeruni di Syria dan Persia. Mereka beroperasi dengan bersembunyi atau menyamar sebelum membunuh sasaran mereka secara diam-diam atau di khalayak ramai. Kesanggupan mereka untuk mati semasa melakukan tugasan-tugasan ini menyebabkan mereka sukar ditangani dan semakin ditakuti.

Pengaruh Salahuddin dianggap mengancam kewujudan gerakan tersebut di Syria dan Rashid al-Din Sinan segera bertindak untuk menamatkan riwayat Salahuddin.

Percubaan bunuh pertama dari Assassin berlaku semasa Salahuddin mengepung Aleppo. Pada satu malam, ketika Salahuddin dan bala tenteranya berkhemah di luar Aleppo, tiga belas orang fidai menceroboh kawasan perkhemahan bala tentera Salahuddin. Mereka sudah sampai ke khemah Salahuddin tetapi salah seorang emir bernama Nasih al-Din Khumartekin dari kabilah Abu Qubais terserempak dengan mereka.

Kediaman kabilah Abu Qubais adalah berdekatan dengan markas kumpulan Assassins dan Khumartekin mengenali mereka. Apabila Khumartekin menyapa dan menyoal mereka, dia dibunuh serta merta dan kehadiran kumpulan fidai itu pun disedari.

Pertempuran antara bala tentera Salahuddin dan fidai-fidai Rashid al-Sinan berlaku.

Ramai yang mati dalam pertempuran itu tetapi fidai-fidai itu berjaya dibunuh keseluruhannya. Walaupun seorang fidai hampir-hampir berjaya menikam Salahuddin, seorang emir berjaya membunuh fidai tersebut dan menyelamatkan Salahuddin.

Jika tidak kerana tindakan pantas pengawal-pengawal dan pembesar-pembesar yang ada bersamanya sudah tentu baginda sudah kehilangan nyawa. Sejak itu, Salahuddin memperketatkan kawalan ke atas dirinya ketika berada di medan perang.

Percubaan seterusnya berlaku setahun kemudian ketika Salahuddin mengepung kubu Azaz. Beberapa orang fidai menyamar sebagai tentera Salahuddin memasuki perkhemahan bala tentera Salahuddin. Dengan bersenjatakan pisau belati, mereka menyerang Salahuddin.

Pipi Salahuddin luka apabila salah seorang daripada fidai itu berjaya menembusi pengawal-pengawal baginda. Tetapi seorang mamluk bernama Saif al-Din Yazkuj berjaya membunuh fidai itu.

Serangan fidai-fidai itu gagal tetapi dengan kos yang tinggi. Salahuddin sendiri hampir terbunuh dan beberapa orang emir baginda juga terkorban.

Apabila baginda memasuki khemahnya, baginda kelihatan panik. Selain pipinya berdarah, baju zirah baginda juga berjaya ditembusi oleh pisau belati fidai.

Selepas menyelesaikan konflik dan berdamai dengan pihak Aleppo pada Mei 1176, Salahuddin akhirnya memutuskan untuk bertindak terhadap Rashid al-Sinan. Baginda menggerakkan bala tentera baginda ke utara, ke arah Masyaf.

Walaubagaimanapun, beberapa hari selepas kepungan itu berlangsung, Salahuddin telah mendapat maklumat bahawa al-Sinan telah menggugut bapa saudara Salahuddin di Hama. Dia mengancam untuk membunuh seluruh keluarga Salahuddin dan emir-emirnya jika kepungan itu diteruskan.

Salahuddin yang tahu bahawa bala tenteranya juga sudah letih akibat perang yang berlanjutan mengambil keputusan untuk menghentikan sahaja kepungan itu. Dalam perjanjiannya damai tersebut, Salahuddin dan al-Sinan bersepakat untuk tidak mengganggu urusan masing-masing. Salahuddin akan berhenti menyerang al-Sinan, manakala al-Sinan tidak akan menghantar fidai-fidainya untuk membunuh Salahuddin.

Salahuddin dan Baldwin IV

Sebelum bertembung dengan seteru utamanya iaitu Richard The Lionhearted, Salahuddin terlebih dahulu berhadapan dengan ancaman yang diberi oleh Raja Jerusalem yang baharu iaitu Raja Baldwin IV.

Raja muda yang menghidap kusta sejak kecil ini mempunyai semangat yang luar biasa walaupun dengan keadaan kesihatannya yang bakal meragut nyawanya. Putera kepada Almaric ini bertembung buat pertama kalinya dengan Salahuddin di Pertempuran Ramlah (Battle of Montgisard).

Pada pertempuran tersebut, bala tentera Salahuddin telah dikalahkan walaupun mempunyai kelebihan dari segi jumlah tentera. Kekalahan ini adalah disebabkan kesilapan percaturan strategi Salahuddin sebelum pertempuran itu berlaku. Walaubagaimanapun kehebatan pasukan berkuda bala tentera Jerusalem yang terdiri daripada kesatria Templar dan Hospitaller juga menyumbang kepada kemenangan bala tentera pimpinan Baldwin IV.

Salahuddin sendiri hampir terbunuh dalam pertempuran tersebut dan keseluruhan bala tenteranya nyaris terkorban apabila mereka berundur dan sesat di sebuah padang pasir. Walaubagaimanapun kekalahan ini tidak menjatuhkan semangat Salahuddin. Setahun lebih selepas itu, Salahuddin mendapat peluang untuk membalas kekalahannya di Ramlah.

Salahuddin telah mendapat maklumat bahawa Baldwin IV dan gerakan Kesatria Templar sedang membina sebuah kastil berhampiran sebuah lintasan yang dipanggil Bait al-Ahzan (Rumah Kesedihan) ataupun Jacob’s Ford yang terletak di Sungai Jordan.

Kedudukan tersebut merupakan kedudukan strategik yang membolehkan pihak Jerusalem untuk mengancam kerajaan Salahuddin dengan mudah. Oleh itu Salahuddin tidak boleh membiarkan kastil itu daripada disiapkan.

Tetapi sebelum melakukan tindakan ketenteraan atas kubu yang hampir siap pembinaannya itu, baginda menawarkan sebanyak 10,000 dinar kepada pihak musuh untuk menghentikan pembinaan. Tetapi Baldwin IV dan gerakan Templar enggan menerima pemberian tersebut. Maka Salahuddin pun menggerakkan bala tenteranya.

Sebelum kepungan terhadap kastil tersebut dimulakan lagi, Salahuddin telah memperoleh kemenangan yang mengubat lukanya selepas kekalahan di Ramlah.

Bala tentera baginda telah bertembung dengan bala tentera Baldwin IV di Marj Ayyun. Pertempura ini bermula dengan bala tentera Jerusalem dan Templar berjaya menyerang hendap bala tentera Islam yang dipimpin oleh anak saudara Salahuddin iaitu Farukh Shah.

Tetapi keyakinan dan kecuaian kepimpinan Kesatria Templar telah menyebabkan bala tentera itu terdedah. Pasukan tentera Jerusalem dan Templar berada dalam keadaan berterabur dan dengan mudah pasukan berkuda Salahuddin menjalankan peranan mereka.

Hasil kesilapan dan kecuaian tentera musuh, Salahuddin dan bala tenteranya mendapat kemenangan yang besar. Baldwin IV juga hampir terkorban dan terpaksa diselamatkan oleh pembantunya dan dilarikan dari medan tempur.

Hasil kemenangan itu, mereka telah berjaya menawan beberapa orang pembesar Frank dan juga pemimpin utama Kesatria Templar. Hampir 200 lebih orang kesatria berjaya ditawan Bahkan Grandmaster  Templar sendiri iaitu Odo St Armand telah menerima nasib yang sama.

Pertempuran Bait al-Ahzan

Selepas kemenangan di Marj Ayyun kepungan terhadap kastil musuh di Bait al-Ahzan pun dimulakan. Untuk menembusi pertahanan kubu tersebut, Salahuddin telah menggunakan khidmat pakar-pakar penggali terowong (sapper) dari Aleppo.

Terowong telah digali di bawah benteng kastil yang terletak di timur laut. Terowong ini disokong oleh struktur yang dibina menggunakan kayu. Setelah terowong tersebut siap, penggali-penggali ini akan memenuhi ruang terowong dengan lebih banyak kayu. Setelah itu, kayu-kayu ini akan dibakar. Pembakaran ini akan meruntuhkan struktur terowong dan sekaligus meranapkan benteng yang berada di atas.

Beberapa hari selepas kepungan dimulakan, taktik ini membuahkan hasil. Benteng yang berada di atas terowong yang digali dan dibakar akhirnya runtuh. Salahuddin menggambarkan kastil itu “seperti kapal yang terapung di lautan berapi” apabila menyaksikan kebakaran yang berlaku.

Kastil itu pun digempur oleh bala tentera Salahuddin. Pertempuran yang dasyat berlaku di dalam kastil tersebut. Selepas pertempuran tamat, hampir 700 orang tentera musuh berjaya ditawan dan ramai lagi yang terbunuh ataupun dihukum bunuh. Harta rampasan perang yang diperoleh juga tidak sedikit jumlahnya.

Salahuddin akhirnya berjaya membalas kekalahannya sebelum ini dan memberi tamparan yang hebat kepada Kerajaan Salib Jerusalem dan gerakan Kesatria Templar.

Salahuddin, Guy de Lusignan dan Reynald de Chatillon

Apabila Raja Baldwin meninggal akibat penyakit kustanya yang tenat, takhta Jerusalem beralih kepada anak saudara lelakinya, Baldwin V. Baldwin V masih lagi seorang kanak-kanak apabila baginda ditabalkan. Oleh itu seorang pembesar bernama Raymond dilantik menjadi penjaganya dan juga sebagai pemangku tugas raja.

Walaubagaimanpun pemerintahan Baldwin V berakhir dengan singkat. Baginda meninggal dunia tidak lama selepas itu dan jawatan takhta sekali lagi menjadi tanya tanya dan punca konlflik antara pembesar dan bangsawan Jerusalem.

Munurut tradisi, ibu kepada Baldwin V iaitu Sybilla sepaturnya menjadi Ratu Jerusalem. Walaubagaimanapun ada sekumpulan bangsawan dan pembesar Jerusalem yang tidak mahu Sibylla menjadi pemberintah. Sebaliknya, mereka mahu adik Sibylla bernama Isabella ditabalkan sebagai ratu.

Namun begitu, Sybilla dan suaminya Guy de Lusignan bertindak lebih pantas untuk mendapatkan pengiktirafan Patriach Heracles, Ketua Biskop Jerusalem. Akhirnya Sibylla ditabalkan sebagai Ratu Jerusalem manakala Guy sebagai Raja Jerusalem atas kapasitinya sebagai suami Sibylla.

Guy yang tahu bahawa baginda dan kerajaan baginda belum boleh dapat menangani musuh sehebat Salahudin, terus memeterai perjajian damai sementara dengan Salahuddin. Raja Jerusalem sanggup membayar 60,000 benzant emas untuk memastikan perjanjian damai itu dimeterai.

Walaubagaimanapun beberapa tahun selepas itu, perjanjian damai sementara itu dilanggar oleh seorang pembesar Frank yang dikenali Reynald de Chatillon.

Reynald de Chatillon merupakan penguasa kastil Karak. Dia telah berkhidmat dengan Kerajaan Salib Jerusalem sejak Baldwin IV berkuasa dan merupakan seorang pahlawan yang amat hebat dan digeruni.

Selain itu, Reynald juga merupakan orang yang sangat dibenci oleh umat Islam di Syria. Reynald telah beberapa kali terlibat dalam pertempuran dengan bala tentera Islam dan pernah mengancam untuk mencuri jenazah Rasullah di Mekah. Ini berlaku apabila Reynald melancarkan serangan laut di persisir  Laut Merah. Dia  menjadikan lapal-kapal yang membawa penziarah dan pedagang sebagai sasaran. Pada masa inilah ada kedengaran berita angin mengatakan bahawa armada ini akan menuju ke tanah suci Mekah untuk mencuri jenazah Nabi Muhammad (S.A.W).

Untuk menghalang Reynald dan anak-anak buahnya daripada terus berleluasa, Al-Adil (adik kepada Salahuddin) menghantar satu armada yang dipimpin oleh panglima berbangsa Armenia bernama Lu’lu’ untuk memburu armada-armada musuh ini. Lu’lu’ berjaya menangkap mereka dan mereka pun dihukum bunuh. Tetapi Reynald sendiri gagal ditawan.

Pada awal tahun 1187, penguasa Karak itu keluar dari kubunya di Karak dan menyerang karavan orang Islam yang sedang dalam perjalanan dari Kaherah ke Damaskus. Tindakan ini sekali lagi melanggar perjanjian damai sementara yang telah dipersetujui sebelum ini.

Salahuddin bertindak balas terhadap perlanggaran ini dengan menggerakkan bala tenteranya di Syria. Pergerakan ketenteraan yang lebih besar daripada apa yang telah dilakukan sebelum ini mempunyai satu tujuan iaitu menentang Kerajaan Salib Jerusalem habis-habisan.

Apabila berita ini sampai ke pendengaran Kerajaan Jerusalem, mereka pun bertindak balas dengan memanggil sekutu-sekutu mereka  dan menggerakan bala tentera masing-masing. Mereka tidak tahu bahawa kempen ketenteraan yang dimulakan itu akan menjadi titik penting dalam sejarah.

Klimaks pergerakan ketenteraan ini akan berlaku di Tanduk Hattin dan ia menjadi titik noktah untuk satu kerajaan dan permulaan untuk satu peperangan.


Kenapa Tuhan Menduga Kita?

Aku selalu dapat soalan, kenapa nasib encik Hamka selalu baik? Sebab selalu nampak ceria di FB, cerita pulak selalu best best? Seperti rumah tangga yang indah, kesihatan yang baik, buku yang selalu terbit, anak yang comel, pergi jalan sana sini, naik gunung tinggi-tinggi, melancong tempat menarik, buat kursus ramai peserta, duduk rumah sendiri bukan menyewa, cerita pulak selalu lawak dan macam macamlah, Apa rahsia?

Korang nak tahu rahsia akan kenapa aku selalu bernasib baik?

Baik! Aku akan kongsi tips bagaimana nak sentiasa bernasib baik, baca sampai habis, tapi sebelum itu aku nak bagitahu kenapa aku kelihatan selalu bernasib baik di mata korang, nak tahu?

Sebab aku merahsiakan nasib yang tidak baik. Simple sahaja. Aku ada kisah gelap, aku ada derita, aku ada menangis, aku ada medan kesedihan tersendiri, tapi aku tak cerita sebab bukan semua cerita boleh dikongsi lalu aku pendam sendiri.

Sesungguhnya, Internet ini adalah medan bersosial, ada orang berkongsi ilmu dan cerita yang indah sahaja, (aku lah tu) ada orang yang berkongsi kisah sedih dan tertindas, dan ada orang yang mengeluh dan pelbagai lagi. Terpulang.

Jadi hari ini, aku nak buat kelainan, sebab aku sudah sedia nak bercerita sedikit tentang kisah Tuhan menduga Hamka Keretamayat dan bagaimana aku hadapi ujian ini.

Alkisahnya, dua bulan lepas, kebimbangan aku menjadi kenyataan, dari dalam bilik doctor pakar, anak aku yang nombor lima, namanya Iman, disahkan OKU oleh doctor pakar otak, dapat sahaja berita ini, aku tanya bini, “Awak okey tak?”

Bini aku tidak menangis, termenung sekejap dan berkata.

“Saya ingat pesan abang dalam buku yang abang tulis, bila Allah uji kita, jangan tanya KENAPA, sebab nanti dapat jawapan yang salah, ini adalah Special Request dari Allah”

Perghh, aku pulak yang terharu dengar jawapan bini, aku peluk dia dengan erat, dalam hati aku berkata: betul, jangan pernah tanya soalan KENAPA Allah Uji kita, sebab nanti akan dapat jawapan yang salah.

Contoh bila kita tanya: Kenapa saya yang diuji? Kenapa anak saya OKU, apa dosa saya? Tuhan tak sayang saya ke? Tengok, dah bermula jawapan yang salah bermain di kepala.

Jadi jangan pernah tanya KENAPA kepada Allah dalam masalah kita, sebab dulu sewaktu Allah cipta manusia, malaikat pun bertanya KENAPA Allah cipta makhluk yang akan menumpahkan darah? Lalu Allah tegur: Aku lebih Mengetahui!

Maka samalah ujian yang menimpa hidup kita, jangan tanya KENAPA saya diuji sebegini rupa sebab Allah Maha Mengetahui, jadi nak tanya soalan apa?

Jawapan yang betul, tanyalah BAGAIMANA.

Tanya diri, Tanya Allah:, BAGAIMANA dengan nikmat yang ada, saya nak Syukuri ujian ini.

Perghhhhh!

Aku ulang.

Tanya diri, Tanya Allah:, BAGAIMANA dengan nikmat yang ada, saya nak syukuri ujian ini.

Jadi jawab puan bini:

“Abang, sekarang mari kita fikir, BAGAIMANA dengan nikmat yang ada, kita dapat Syukuri ujian ini!”

Inilah special request!

Perghhh! Lalu kami pun mulai mendapat jawapan yang betul, pertama tama, Allah uji sebab kami mampu hadapi ujian ini, dan pada masa yang sama Allah masih banyak bagi nikmat lain sebagai bahan untuk kami hadapi Special Reqest from God. Alhamdulillah OKU berlaku pada anak bongsu, aku ada empat anak lagi yang normal, pandai, kacak dan cantik, Jadi aku akan gunakan abang dan kakak si adik OKU untuk bantu masalah ini. Jika aku mati, InsyaAllah, adik Iman masih ada abang dan kakak yang normal untuk bantu dia.

Selain itu, semua tahu, kos rawat anak OKU agak mahal, maka mungkin nanti Allah akan bagi rezeki yang tidak di sangka-sangka, InsyaAllah. Mungkin buku akan bertambah laris, jemputan berceramah akan selalu kerap, dan pelbagai projek akan datang kita semua mana tahu? Sangka baik pada Allah.

Pada masa yang sama, ingat pesan nabi tengok orang bawah, baru baru ni di Majalah Tiga, tengok anak OKU orang lain yang jauh lagi menderita berbanding anak aku, ada yang terbaring, berlampin, tak boleh bercakap, dan macam-macam lagi.

Lantas aku teringat sorang makcik dalam TV dulu waktu jaga anak OKU yang terbaring lumpuh tak boleh berkata kata, makcik ini sudahlah miskin, suaminya juga lumpuh, dan anaknya OKU hingga tak kenal siapa mak dia. Makan bersuap, mandi dan bersiohakan najis, semua maknya yang urus.

Waktu wartawan ada bertanya soalan: “apa harapan makcik pada anak?” Sebab anak makcik tu dah besar, umur 20-an, tapi masih lumpuh, berak kencing masih di jaga mak, dan si anak masih belum boleh bercakap, jawapan makcik ni buat air mata lelaki aku tumpah.

Kata makcik tu…

“Harapan makcik, makcik nak jaga dia sepanjang hidup makcik, dan sebelum makcik mati, makcik harap sangat dapat dengar walau sekali dari mulut dia, anak ini panggil makcik .. emak.”

Makcik tu menangis kesat air mata dengan hujung baju, aku pun menangis jugak sebab aku rasa sampai ke mati pun makcik tu tak akan dapat nikmat anak mengenali beliau dan memanggil Mak walau sekali seumur hidup. Oh…, siapa yang potong bawang ni?

Makcik tu jauh lebih mulia dari aku sebab ujian dia lebih besar dari aku, anak aku walaupun OKU, masih kenal siapa ayah dan ibunya, boleh panggil nama ayah bila dia ada masalah. Sob..sob.. tapi makcik?

Bertabahlah makcik, walaupun ujian makcik jauh lebih besar dari saya, pun masih ada orang yang jauh lebih menderita dari makcik iaitu si anak syurga makcik sebab dia ada roh dan perasaan, dan yakinlah suatu hari nanti, anak Syurga Makcik akan jerit nama makcik di pintu syurga, beliau akan jerit dengan suara yang indah, wajah yang indah, pakaian yang indah.

Makcik mungkin tak kenal dia dalam syurga, lalu anak makcik menyanyi lagu Eric Clapton yang bertajuk Tears In Heaven.

“Would you know my nameeeeee, If I saw you in heavennnnn?”

Ya, makcik, itulah anak makcik yang jauh lebih hensem dari Eric Clapton! Peluklah dia dipintu syurga dan bahagialah makcik selamanya!

Aku sapu air mata, dan anak lain datang bertanya:

“Ayah, kenapa adik iman ayah cakap anak syurga, kami ni bukan anak syurga ke?”

Oh, anak, Iman anak syurga sebab dia OKU, tiada dosa untuk dia, dan bila adik Iman meninggal dunia kelak, dia akan terus masuk syurga, jadi syukur Alhamdulillah… ayah ada anak syurga, mudah mudahan adik Iman akan dapat tarik ayah yang banyak dosa ini ke syurga dengan lebih cepat.

“Jadi kami ini belum tentu ke syurga?”

Anakku, jika kamu besar nanti jadi orang baik, akan tetap jadi anak syurga ayah, tapi sebab kamu semua bukan OKU, maka dosa pahala akan di kira. Maka berbuat baiklah kerana Allah Maha Adil”

“Best lah ayah ada anak OKU.”

Eh? Korangpun best sebab ada adik Syurga, jika korang tunaikan hak adik Iman, Insyaallah, Adik Iman akan turut sama tarik abang dan kakaknya ke Syurga.

“Wah, bestnya, nak pergi layan adik Iman dengan baik sekarang!”

Lalu anak aku yang lain memeluk adik Iman yang OKU, bermain bersama dan sentiasa mengalah dan selalu tunaikan hak kasih sayang dari abang dan kakak kepada adik Iman.

Aku dan puan bini perhati dari jauh, air mata kami tumpah dalam kesyukuran, InsyaAllah jika kami mati, abang dan kakak adik Iman ada, dan yang paling penting, Allah ada dan sentiada Ada.

Terima kasih Allah atas segala ujian.

Sekiranya beginilah caranya Allah nak ampunkan dosa kami, alangkah ringannya penderitaan ini…

Dan apabila beginilah caranya Allah nak selamatkan kami dari azab api nereka dan masukkan kami ke dalam syurga yang kekal abadi, alangkah ‘indahnya’ penderitaan ini.

Terima kasih Allah atas nikmat mendapat anak Syurga.

Woha!


Entelodon: Khinzir Dari Neraka

Khinzir adalah sejenis spesis dari keluarga mamalia yang mempunyai sejarah panjang bersama manusia dalam bidang penternakan. Khinzir juga sinonim sebagai sumber makanan seperti haiwan ternakan lain. Omnivor, berbadan gempal, berkaki pendek dan hidungnya yang pesek menjadi simbolik penting untuk megenali spesis khinzir. Daging khinzir walaupun menjadi kegemaran kepada penggemar daging, daging yang mempunyai parasite dan bakteria yang berbahaya untuk tubuh badan manusia menjadikan masyarakat Muslim melarang sebarang konsumi dalam kalangan mereka selain ia adalah perintah Tuhan.

Namun, tahukah anda bahawa sekitar 30 juta tahun lalu, ada ‘moyang’ kepada spesis khinzir yang lebih ganas dan lebih menakutkan sehingga moyang itu digelar para saintis sebagai Hell Pigs atau Terminator Pigs?

Entelodon, adalah sejenis spesis mamalia yang telah pupus dalam keluarga Entelodontidae. Bertubuh seperti khinzir liar tapi mempunyai kepala yang lebih besar dari tubuhnya dengan saiz 65 cm, dan berketinggian 1.35 meter adalah ciri fizikal Entelodon. Pada awalnya Endelodon mempunyai hubungan genetik dengan khinzir. Setelah disiasat lebih lanjut, Entelodon ternyata mempunyai hubungan genetik lebih dekat dengan ikan paus dan badak air.

Ciri teristimewa dari Entelodon adalah susunan giginya yang sempurna. Enteledon mempunyai kesemua gigi iaitu, gigi kancing, gigi taring (dari haiwan karnivor) dan gigi geraham (dari haiwan herbivor) yang menjadikan Entelodon adalah haiwan omnivor.

Habitat asal spesis Entelodon biasanya berada di Amerika Utara. Dalam habitatnya, Entelodon adalah pemangsa teratas dalam rantai makanan, setanding dengan harimau dan singa hari ini. Dengan kelajuan pantasnya, Entelodon mampu memburu mangsa seperti unta (moyang kepada spesis unta sekarang, bertubuh kecil) dan badak sumbu (juga moyang kepada badak sumbu sekarang, bertubuh kecil) yang cekap melarikan diri. Kemudian membunuh mangsanya cuma menggunakan tandukan dari kepala besarnya. Rahang Entelodon juga membunuh kerana hanya satu gigitan mampu memecahkan tengkorak mangsa sehingga hancur.

Sehingga ke 20 juta tahun lalu, iklim dunia yang merubah (masuk ke zaman Ais) telah menyebabkan unta dan badak sumbu mengalami kesukaran untuk hidup sehingga melakukan migrasi atau pupus di habitat sendiri. Entelodon juga mengalami krisis yang sama kerana undang-undang alam telah ditentukan: Pemangsa kehilangan sumber makanan jika populasi mangsa berkurangan. Jadi Entelodon perlu berevolusi untuk menjadi spesis lebih besar dan gergasi bersesuaian dengan mangsa herbivor gergasi pada zaman itu. Spesis Entelodon yang berevolusi itu dinamakan sebagai Dinohynus.

Hadirnya Dinohynus dengan kepala bersaiz 90 cm dan ketinggian 2 meter melebihi Entelodon, kelangsungan spesis Entelodon dapat bertahan lama dengan memburu mangsa herbivor gergasi. Namun, legasi khinzir ganas ini tidak dapat kekal lama. Kehadiran spesis bear dog yang berasal dari Asia, berhijrah ke Amerika Utara yang lebih bijak memburu secara berkumpulan, menjadikan spesis bear dog sebagai saingan terkuat Dinohynus.

Populasi Dinohynus semakin berkurang kemudian pupus selamanya, mungkin kerana kehadiran spesis bear dog yang berwatakan seperti spesis serigala yang menyebabkan Dinohynus yang biasanya memburu bersendirian tidak dapat bersaing dengan kebijaksanaan pemangsa yang memburu secara berkumpulan.

Walaupun legasi Entelodon telah hilang dan tiada penyambung waris genetik di zaman kini, Entelodon tetap ‘dinobatkan’ sebagai Khinzir dari Neraka atau Khinzir Pemusnah.

SUMBER:


Asal Usul Tadau Kaamatan

Dahulu, orang Kadazan Dusun yang merupakan orang asal utara pulau Borneo mengamalkan ajaran pagan, ajaran di mana mereka percaya akan sesuatu yang berkuasa tanpa sebarang bentuk, membimbing kehidupan mereka. Yang maha kuasa itu orang Kadazan Dusun panggil sebagai Kinorohingan.

Pada suatu ketika, masyarakat Kadazan Dusun mengalami bencana kebuluran. Bekalan makanan yang mereka simpan telah habis dan tiada lagi haiwan buruan di kawasan buruan mereka.

Kinorohingan dan isterinya bernama Suminundu merasa kasihan akan kaum Kadazan Dusun yang kebuluran. Bagi menamatkan kebuluran tersebut, Kinorohingan terpaksa mengorbankan satu-satunya anak perempuannya yang jelita bernama Huminodun.

Mayatnya kemudian disemadikan di bumi sebagai korban kepada semangat bumi. Kononnya, mayat Huminodun telah mengeluarkan pelbagai jenis benih tumbuhan, terutamanya benih padi untuk menjadikan makanan utama orang Kadazan Dusun.

Berkat korban Huminodun yang mengeluarkan benih padi, kaum Kadazan Dusun mewujudkan kepercayaan bahawa padi mempunyai semangat bernama ‘Bambarayon’.

Maka, bermulanya upacara Pesta Kaamatan, Tadau Kaamatan, atau Kokotuan (pesta menuai) untuk memberi penghormatan kepada semangat padi yang telah dituai dan disimpan dalam bekas simpanan padi bernama ketawai atau tangkob. Selain penghormatan semangat padi, upacara ini diadakan bagi memperingati dewa Kinorohingan yang sanggup korbankan anak perempuannya

Kaum Kadazan Dusun juga percaya dengan melaksanakan upacara ini rezeki mereka akan diberkati saat selesai menuai benih padi.

Tidak pasti tarikh apakah upacara ini pertama kali diadakan kerana biasanya rahib wanita yang digelar sebagai Bobohizan menentukan tarikh tuaian padi. Namun begitu, pada waktu tersebut Pesta Kaamatan belum menjadi upacara rasmi lagi. Sehinggalah pada 30 Jun 1960, Pesta Menuai telah diadakan secara rasmi di Sekolah St. Michael, Penampang.

Pada waktu pagi perayaan, sembahyang kesyukuran dilaksanakan di Gereja St. Michael, Penampang. Kemudian mengadakan perarakan berjalan kaki mengelilingi kampung yang terdiri daripada para belia yang memakai pakaian tradisi Kadazan.

Selesai berarak, barulah upacara bermula dengan pertandingan memukul gong yang disertai oleh 12 buah kampung. Beberapa das tembakan senapang patah dilepaskan sebagai tanda sambutan. Pertandingan nyanyian atau Sugandoi turut diadakan. Tetamu kehormat iaitu Ketua Setiausaha Kerajaan dan isterinya, para pegawai kerajaan dari Jesselton (Kota Kinabalu), serta orang kenamaan kolonial dan masyarakat Cina turut hadir memeriahkan perayaan tersebut.

Pada waktu petangnya, banyak persembahan dan pertandingan diadakan seperti tarian kebudayaan, ratu cantik (Unduk Ngadau), pakaian beragam bagi orang tua serta bina badan bagi kaum lelaki Kadazan. Perlawanan bola sepak dan tayangan filem juga turut diadakan di padang sekolah.

Selain Penampang, orang Kadazan Dusun dan Kadazan dari daerah lain juga menyambut pesta ini termasuklah Inanam, Telipok, Tamparuli, Ranau, Papar, Keningau, Labuan, dan Sandakan.

Di Menggatal, perayaan diadakan pada 1 Julai 1960 di Pekan Menggatal. Manakala di Sandakan, Pesta Kaamatan diadakan dengan mengorbankan seekor kerbau dan menyediakan sebanyak 30 buah tajau berisi tapai (arak) sebagai hidangan.

Di Keningau pula perayaan diadakan selama dua hari. Orang Kadazan di Keningau menyebut nama pesta tersebut sebagau Kinasaakazan Do Bambaazon.

Sejak Pesta Kaamatan diadakan secara rasmi, perayaan ini mampu menyatukan keakraban sesama kaum Kadazan Dusun dan Kadazan, tambahan lagi mengeratkan hubungan kepelbagaian kaum seperti Cina dan Sino-Kadazan (Cina Peranakan Kadazan).

Namun pada tahun 1985, Tan Sri Joseph Pairin Kitingan selaku Ketua Menteri Sabah mengumumkan perubahan tarikh perayaan Pesta Menuai ke tarikh 30 dan 31 Mei.

*Tambahan*

Pertandingan Unduk Ngadau berasal dari semangat Huminodun yang keluar dari mayat setelah disemadikan selama 7 hari.

Nama semangat tersebut adalah ‘Runduk Tadau’, bermaksud gadis yang dimahkotakan sinaran cahaya matahari. Kemudian Unduk Ngadau mengajar Bobohizan pertama pelbagai jenis mantera yang masih diamalkan kini.

Sekarang, seiring dengan pertandingan ratu cantik, Unduk Ngadau melambangkan kecantikan dan kebaikan budi bahasa Huminodun.

KOTOBIAN TADAU TAGAZO DO KAAMATAN!

RUJUKAN:

Asal Usul Dan Sejarah Pesta Kaamatan Yang Anda Perlu Tahu. Iloveborneo. Retrieved from 30 May 2020. https://www.iloveborneo.my/…/asal-usul-dan-sejarah-pesta-k…/

Fausto Barlocco (2010). The village as a ‘community of practice’: Constitution of village belonging through leisure sociality. Bijdragen tot de Taal-, Land- en Volkenkunde 166 (4): 404–425. Leiden: KITLV, Royal Netherlands Institute of Southeast Asian and Caribbean Studies.


Kisah Keluarga Imran Dalam Al-Quran

Sesungguhnya Allah telah memilih Nabi Adam, dan Nabi Nuh, dan juga keluarga Nabi Ibrahim dan keluarga Imran, melebihi segala umat (yang ada pada zaman mereka masing-masing).

(Surah A’li Imran, ayat 33)

Keluarga Imran ialah keluarga yang dimuliakan oleh Allah s.w.t setaraf dengan kemuliaan keluarga Nabi Ibrahim a.s., Nabi Nuh a.s. dan Nabi Adam a.s. kerana keimanan mereka mengatasi segala yang ada di dunia pada zaman mereka. Keluarga Imran dalam Al-Quran ialah sebuah keluarga yang wujud pada zaman dinasti Herod memerintah Kerajaan Judah di Palestin, yang menjadi sebahagian daripada Wilayah Rom.

Dalam keagungan Dinasti Herod Yang Agung, Kerajaan Judah telah menjadi wilayah yang sangat kaya kerana menjadi pintu masuk perdagangan daripada Timur Tengah ke Laut Mediterranean. Justeru itu, Raja Herod Yang Agung telah membina Haikal Kedua (Haikal Herod) bagi menggantikan Haikal Kedua iaitu Haikal Zerubbabel yang telah usang dan sangat kecil.

Kaum Yahudi merupakan kaum yang diturunkan sangat ramai Nabi dan Rasul dalam kalangan mereka. Hal ini kerana kedegilan mereka untuk kembali kufur kepada Allah s.w.t. selepas kewafatan nabi tersebut. Bermula dengan keingkaran mereka pada Zaman Nabi Musa a.s. dan disesatkan di Padang Tih, kaum Yahudi kembali bangkit dengan kejayaan mereka menubuhkan Negara Yahudi di bawah kepimpinan Nabi Daud a.s. dan Nabi Sulaiman a.s. dan menduduki tanah Palestin bersama-sama dengan Kaum-kaum asal di Palestin seperti Edom, Philistine dan Pheonician.

Selepas kewafatan Nabi Sulaiman a.s., mereka kembali berpecah belah dan mendustakan keterangan-keterangan yang dibawa oleh Nabi Musa a.s. (Kitab Taurat atau Torah), Nabi Daud a.s. (Kitab Zabur atau Psalms) dan pelbagai Suhuf yang diturunkan kepada Nabi-nabi selepasnya. Oleh sebab keingkaran mereka, kaum yahudi terbuang ke Babylon pada zaman Raja Nebuchannezar II (634 – 562 SM) dan kembali menjadi hamba seperti zaman Firaun.

Seterusnya, Kaum Yahudi kembali ke Baitul Maqdis di bawah Penguasaan Zerubbabel, Gabenor Parsi yang ditugaskan ke Judah beserta Nabi Jeshua sebagai pendita Agung, telah membina kembali Haikal yang dirobohkan oleh Raja Nebuchadnezzar II. Selama lebih 500 tahun, pelbagai Nabi-nabi diturunkan ke Judah, namun mereka tetap mendustakan keterangan-keterangan dan peraturan-peraturan yang ditetapkan. Kebangkitan Hasmonean juga tidak mengubah kehidupan yahudi, malahan mereka mewujudkan pelbagai aliran keagamaan untuk kepentingan mereka.

Pada zaman Hasmonean, Yahudi terbahagi kepada tiga akidah iaitu aliran Pharisee, Sadducee dan Essene. Golongan Pharisee yang menjadi aliran utama keagamaan Yahudi telah menyeleweng daripada ajaran Nabi Musa a.s. yang asal. Sadducee pula bercampur aduk dengan kepercayaan pagan dari Rom, manakala Essene sahaja yang dikatakan masih mengikuti aliran keagamaan yang benar.

Ali Imran (Keluarga Imran) dalam Al-Quran ialah keluarga yang berkisarkan dalam zaman Dinasti Herod memerintah Judah. Semasa isterinya mengandung, isterinya bernazar agar anak yang dikandunginya bebas. Bebas yang dimaksudkan ialah bebas daripada segala urusan dunia dan hanya berkhidmat untuk Allah semata-mata.

Namun begitu, setelah cukup usia kandungan, lahirlah seorang anak perempuan, sedangkan mereka berhajatkan seorang anak lelaki. Allah s.w.t. Maha Mengetahui akan segala sesuatu dan daripada perempuan ini, akan lahirlah seorang Rasul yang akan menyelamatkan Kaum Yahudi daripada kesesatan yang berpanjangan. Anak perempuan itu dinamakan sebagai Maryam. Kisah ini dirakamkan oleh Allah swt dalam Surah Ali Imran ayat 35 dan 36:

(Ingatlah) ketika isteri Imran berkata:” Tuhanku! Sesungguhnya aku nazarkan kepadaMu anak yang ada dalam kandunganku sebagai seorang yang bebas (dari segala urusan dunia untuk berkhidmat kepadaMu semata-mata), maka terimalah nazarku; sesungguhnya Engkaulah Yang Maha Mendengar, lagi Maha Mengetahui.”

Maka apabila ia melahirkannya, berkatalah ia: “Wahai Tuhanku! Sesungguhnya aku telah melahirkan seorang anak perempuan (sedang yang aku harap-harapkan ialah anak lelaki), – dan Allah memang mengetahui akan apa yang dilahirkannya itu – dan memanglah tidak sama anak lelaki dengan anak perempuan; dan bahawasanya aku telah menamakannya Maryam, dan aku melindungi dia dengan peliharaanMu, demikian juga zuriat keturunannya, dari godaan syaitan yang kena rejam (yang dikutuk dan disingkirkan)”.

Semasa usia Maryam 3 tahun, kedua-dua ibu bapanya dihukum bunuh oleh Raja Herod Yang Agung. Maryam dipelihara oleh bapa saudaranya, Nabi Zakaria a.s. yang menjadi Pendita rumah ibadat Abiyah. Daripada remajanya, Siti Maryam diletakkan di atas mihrab yang tinggi dan tidak dapat dicapai oleh sesiapapun selain daripada Nabi Zakaria a.s. Menurut riwayat, terdapat 27 pintu antara Siti Maryam a.s. dengan dewan rumah ibadat tersebut. Siti Maryam a.s. dibesarkan dengan penuh keimanan hanya kepada Allah s.w.t. dan bebas daripada segala urusan dunia yang fana ini.

Disebabkan keimanannya, Siti Maryam a.s. sering mendapat buah-buahan yang lazat tanpa diketahui siapa yang memberinya, bahkan Allah merakamkan peristiwa tersebut dalam Surah Ali Imran, ayat 37:

Maka ia (Maryam yang dinazarkan oleh ibunya) diterima oleh Tuhannya dengan penerimaan yang baik, dan dibesarkannya dengan didikan yang baik, serta diserahkannya untuk dipelihara oleh Nabi Zakaria. Tiap-tiap kali Nabi Zakaria masuk untuk menemui Maryam di Mihrab, ia dapati rezeki (buah-buahanan yang luar biasa) di sisinya. Nabi Zakaria bertanya:” Wahai Maryam dari mana engkau dapati (buah-buahan) ini?” Maryam menjawab; “Ialah dari Allah, sesungguhnya Allah memberikan rezeki kepada sesiapa yang dikehendakiNya dengan tidak dikira”.

Ada pendapat turut mengatakan bahawa kisah keluarga Imran ini juga termasuklah kisah Nabi Zakaria a.s. dan anaknya Nabi Yahya a.s.. Pada usianya yang telah lanjut dan isterinya yang mandul, Nabi Zakaria memohon agar Allah s.w.t.  mengurniakan kepadanya seorang anak. Hajat baginda dimakbulkan oleh Allah s.w.t. dengan perkhabaran yang dibawa oleh Malaikat Jibril a.s. bahawa akan lahirlah seorang anak yang tidak pernah dikurniakan sepertinya sebelum ini. Anak tersebut bernama Yahya. Baginda meminta petunjuk akan kelahiran bayinya itu, maka Allah menjadikan baginda Nabi Zakaria a.s. tidak boleh berkata-kata selama tiga hari.

Daripada peristiwa tersebut, isteri Nabi Zakaria a.s., Elizabeth selamat mengandungkan dan melahirkan Nabi Yahya a.s. dan Nabi Yahya a.s. merupakan seorang Nabi dan Rasul yang sangat cerdas. Baginda berjaya menarik ramai orang Yahudi untuk kembali ke jalan yang benar dan pengaruhnya menggerunkan Raja Herod Antipas semasa menduduki Kota Machareus sebagai ibukotanya.

Begitu juga dengan Siti Maryam, yang mana Malaikat menyampaikan berita bahawa beliau adalah wanita yang terbaik seluruh alam, yang dipilih dan disucikan oleh Allah s.w.t.. Allah menyuruh Maryam a.s. untuk rukuk dan sujud seperti orang-orang yang rukuk. Lalu, malaikat Jibril a.s. menyampaikan berita bahawa Siti Maryam akan melahirkan seorang penyelamat (Al-Masih), yang bernama Isa bin Maryam, seorang yang terkemuka di dunia dan di akhirat, di samping baginda ialah orang yang didampingkan (dimuliakan oleh Allah sw.t).

Maryam a.s. terkejut dengan berita tersebut dan menjelaskan bagaimana dia boleh mengandung, sedangkan dia tidak pernah disentuh oleh sesiapa pun. Allah Maha Mengetahui akan segala sesuatu, mengatakan bahawa jika Allah berkata jadi, maka jadilah ia. Maka, Allah s.w.t. meniupkan ruh ke dalam rahim Maryam, lalu mengandunglah Maryam a.s. dengan kuasa Allah. Maryam a.s. yang mengandung itu pun menyisihkan dirinya ke tempat yang sunyi.

Dalam kesakitan mahu melahirkan Nabi Isa a.s., Maryam bersandar di sebatang pohon tamar dan mengeluh akan kesakitannya itu. Allah s.w.t. berfirman kepada Maryam agar jangan berdukacita. Dari tempat dia bersandar, wujudlah sebatang sungai dan Allah memerintahkannya untuk menggegar batang pohon tamar itu. Buah-buah tamar yang sangat masak dan sangat sedap berguguran serta anak sungai yang wujud menjadi makanan dan minuman Maryam a.s.

Setelah selamat melahirkan Nabi Isa a.s., Maryam a.s. kembali ke kaumnya dan dia ditempelak kerana dituduh melakukan dosa yang besar. Kaumnya berkata,

” Wahai saudara perempuan Harun, bapamu bukanlah seorang yang buruk akhlaknya, dan ibumu pula bukanlah seorang perempuan jahat!” (Surah Maryam, ayat 28)

Maryam a.s. bernazar untuk tidak berkata-kata dan hanya menunjukkan ke arah anaknya itu. Nabi Isa a.s. yang masih kecil itu tiba-tiba berkata,

Ia menjawab:” Sesungguhnya aku ini hamba Allah; Ia telah memberikan kepadaku Kitab (Injil), dan Ia telah menjadikan daku seorang Nabi. Dan Ia menjadikan daku seorang yang berkat di mana sahaja aku berada, dan diperintahkan daku mengerjakan sembahyang dan memberi zakat selagi aku hidup.” Serta (diperintahkan daku) taat dan berbuat baik kepada ibuku, dan Ia tidak menjadikan daku seorang yang sombong takbur atau derhaka. Dan segala keselamatan serta kesejahteraan dilimpahkan kepadaku pada hari aku diperanakkan dan pada hari aku mati, serta pada hari aku dibangkitkan hidup semula (pada hari kiamat)”. (Surah Maryam, ayat 30 -33)

Kelahiran Nabi Isa a.s. merupakan kuasa Allah s.w.t. yang maha agung dan ditunjukkan kepada kaum Yahudi supaya mereka berubah. Mereka tidak berubah, malah berselisih faham tentang kewujudan anak Tuhan, seperti dalam mitologi Greek.

Semasa diangkat menjadi Rasul, Nabi Isa a.s. yang berasal daripada wilayah Nazareth telah berdakwah kepada kaumnya dengan pelbagai mukjizat agar kaumnya kembali beriman kepada Allah s.w.t.

Baginda diberikan kelebihan untuk menghidupkan burung yang dibuat daripada tanah liat, menyembuhkan buta dan sopak, menghidupkan orang yang mati (dengan izin Allah s.w.t), dan boleh mengetahui apa yang dimakan dan disimpan dalam rumah seseorang. Di rambutnya, sentiasa nampak basah dan peribadi Nabi Isa a.s. berjaya menarik ramai orang untuk mengikutinya kembali ke jalan yang benar. Baginda turut dibantu oleh 12 orang golongan hawariyyun.

Namun begitu, dakwah Nabi Isa a.s. yang membersihkan Haikal Kedua daripada tipudaya golongan Pharisee dan Sanhedrin (yang dikuasai oleh golongan Sadducee) tidak disenangi oleh para rabbi. Mereka merancang untuk menangkap Nabi Isa a.s. dan menghantar kepada Pontius Polate, procurator Rom di Judah untuk dihukum bunuh. Nabi Isa a.s. berjaya ditangkap dan dihangtar kepada Pontius Pilate, di mana Pontius Pilate menghantar Nabi Isa a.s. kepada Herod Antipas kerana baginda berasal daripada wilayah Antipas.

Antipas yang tidak mahu menangung risiko pemberontakan kerana baginda baru sahaja menghukum bunuh Nabi Yahya a.s.. Herod Antipas menghantar semula kepada Pontius Pilate dan akhirnya Nabi Isa a.s. dihukum dengan disalib setelah majoriti kaum yahudi di Baitul Maqdis yang dikuasai oleh Pharisee dan Sadducee mahu Nabi Isa a.s. dihukum bunuh.

Allah membalas tipudaya golongan tersebut dan menukarkan baginda Nabi Isa a.s. dengan Judas Iskariot, golongan Hawariyyun yang membelot. Ajaran Nabi Isa a.s. diteruskan oleh golongan Hawariyyun ini selama lebih kurang 500 tahun sebelum diutuskan Nabi Muhammad s.a.w., Nabi dan Rasul terakhir.

Kisah Keluarga Imran dalam Al-Quran

Allah s.w.t. mengangkat darjat keluarga Imran ini setaraf dengan keluarga Nabi Ibrahim a.s. disebabkan keimanan mereka dalam menjalankan perintah Allah di muka bumi. Kisah bagaimana isteri Imran bernazar kepada Allah s.w.t akan anak yang akan dilahirkan ini bebas daripada segala kemanisan dunia didengari oleh Allah s.w.t. dan diperkenankan anak yang sangat taat kepada agamanya, walaupun anak yang lahir itu seorang perempuan.

Maryam yang sangat taat itu pula dikurniakan anak tanpa disentuh oleh mana-mana lelaki menunjukkan betapa agungnya kuasa Allah s.w.t. dalam merencanakan kehidupan kita. Kisah kehebatan iman keluarga Imran ini patut dicontohi oleh semua umat Islam dalam menempuhi kehidupan yang dipenuhi dengan kemanisan dunia yang fana ini.


Gurun Sahara Pernah Menjadi Hutan Rimba

Gurun Sahara merupakan padang pasir terbesar di dunia. Jarak Gurun Sahara meliputi lebih 3.6 juta batu persegi (9.3 juta kilometer persegi), lebih kurang besar keluasan Amerika Syarikat.  Walau bagaimanapun, 10,000 ribu tahun yang lalu, sebelum tanah yang besar ini menjadi Gurun Sahara yang kering kontang dan panas, Sahara dikenali sebagai tanah yang menghijau dan subur untuk manusia, haiwan dan tumbuh-tumbuhan.

Sahara yang diketahui umum hari ini adalah kawasan yang panas dan kering. pendek kata, persekitaran yang tidak mesra kepada kebanyakkan kehidupan. Mana tidaknya, dataran pasir yang terbentang luas ini secara purata mencapai suhu tinggi melebihi 40-47 darjah Celsius pada bulan musim panas.

Walaupun keadaan Sahara pada masa kini begitu panas, ia sebenarnya lebih ‘disukai’ oleh lebih 500 spesies tumbuhan dan 250 spesies haiwan. Antara tumbuhan tersebut ialah pokok Kaktus, haiwan dan serangga seperti Athropod, Arachnid manakala sebahagian spesies reptilia dan Mamalia boleh ditemui di Gurun Sahara.

Tetapi setakat ini perkara yang paling menarik tentang Gurun Sahara ialah bagaimana ia menjadi kawasan kering selama beberapa ribu tahun, sedangkan kita tahu ia pernah menjadi tanah yang hijau dan subur.

Penyelidikan menunjukkan dengan jelas bahawa Sahara bukanlah landskap yang kering dan berpasir pada masa ini. Malah, Sahara dahulunya diliputi alam flora yang menghijau seperti Amazon atau boleh diibaratkan sebuah Oasis yang dipenuhi dengan pelbagai spesies tumbuhan dan haiwan. Bagi ahli arkeologi dan ahli antropologi, zaman yang disebut sebagai Sahara Hijau dapat difahami dengan baik.

Jadi, apa yang berlaku kepada Sahara Hijau? Ke manakah perginya manusia dan haiwannya?

Sahara Hijau

Seperti yang disebutkan di atas, istilah Sahara Hijau merujuk kepada wilayah/kawasan Sahara pada 10,000 tahun yang lalu, semasa Sahara menjadi landskap yang subur yang dipenuhi dengan tumbuhan hijau dengan sejumlah besar spesies haiwan.

Bahkan keunikan Sahara pada zaman lalu bukan saja mempunyai banyak spesies flora dan fauna tetapi mempunyai “tasik mega” besar yang terbentang lebih dari 42,000 batu persegi (109,000 kilometer persegi)! Air tasik yang banyak dan tinggi telah banyak menyumbang kepada jumlah tumbuhan dan pelbagai spesies yang hidup di rantau ini.

Pada zaman Sahara Hijau,  Tasik Chad di Afrika dahulunya dikenali sebagai Megachad, ribuan tahun dulu keluasan Megachad sepuluh kali lebih besar daripada sekarang. Tasik gergasi ini membekalkan air kepada sungai-sungai besar termasuk Sungai Nil, Sungai Ni.ger, dan sungai-sungai lain yang tak terkira jumlahnya.

Dengan keperluan sumber yang lebih dari paras mencukupi, tumbuh-tumbuhan dan haiwan seperti Gajah, Badak Sumbu, Buaya dan manusia dapat hidup subur di Sahara selama beribu-ribu tahun.

Malah tamadun manusia juga dapat berkembang kerana mereka mempunyai semua sumber yang mungkin mereka perlukan di Sahara Hijau, termasuk makanan, air dan tempat tinggal. Bahkan tak pernah ada kekurangan haiwan buruan atau tumbuh-tumbuhan untuk dibuat makanan.

Ini bermakna, kekayaan sumber alam melahirkan populasi manusia jauh lebih tinggi berbanding populasi hari ini. Sahara Hijau kemungkinan menempatkan lebih beberapa juta penduduk berbanding 2.5 juta penduduk Gurun Sahara pada masa ini.

Kerana populasi manusia yang tinggi, hubungan antara masyarakat mula tercetus dan ekonomi perdagangan menjadi sebahagian daripada kehidupan seharian. Dengan banyaknya barangan dan sumber seperti tembikar, alatan, senjata, tumbuh-tumbuhan dan haiwan yang mereka gunakan.

Penduduk Sahara Hijau

Walaupun maklumat tentang masyarakat yang mendiami Sahara Hijau agak terhad disebabkan data yang tidak mencukupi untuk menyokong fakta tersebut. namun terdapat sedikit informasi tentang bagaimana kehidupan mereka berdasarkan apa yang difahami mengenai Sahara Hijau itu sendiri.

Masyarakat yang tinggal di Sahara Hijau biasanya akan menetap berhampiran tasik besar atau pinggir sungai yang menderu. ini kerana penduduk mendapat kemudahan akses kepada air tawar dan tumbuh-tumbuhan disekitarnya.

Apabila Sahara Hijau mula mengalami peralihan iklim kering, naluri kelangsungan hidup manusia secara fitrah akan mencari penempatan berhampiran dengan air memandangkan landskap Sahara terus berubah selama bertahun-tahun, mereka perlu terus bergerak daripada kekurangan sumber air.

Setelah Sahara mula mengering, Tamadun Mesir Purba mula mencapai kebangkitannya, kawasan Mesir Kuno secara lazim tertumpu berdekatan Sungai Nil dan sumber air adalah sangat kritikal bagi melancarkan pembangunan tempatan. Kemungkinan masyarakat Sahara Hijau pernah berinteraksi dengan orang Mesir purba, malah mereka mungkin telah bekerjasama untuk berkongsi sumber dan membangunkan teknologi baharu pada masa itu.


Asteroid 16 Psyche Bernilai Lebih AS$10 Quintilion Ditemui!

Pada Ogos tahun ini, NASA merancang untuk menghantar prob ke sebuah asteroid yang diberi nama 16 Psyche. Dengan menghantar prob, ia diharap dapat mengesahkan bahawa asteroid tersebut kaya dengan bahan mineral seperti besi, emas dan nikel. Sekiranya ya, ini bermakna asteroid tersebut bernilai AS$10 quintilion – jauh melebihi nilai ekonomi hari ini.

16 Psyche pertama kali ditemui oleh ahli astronomi Itali, Annibale de Gasparis pada 1852. Ia dipercayai teras planetesimal yang telah pecah – bahan binaan untuk pembentukan sesebuah planet. 16 Psyche turut dipanggil sebagai asteroid jenis-M berikutan lambakan deposit berharga. Diameter asteroid ini ialah 225 km dan mempunyai tempoh orbital selama lima tahun. Bagaimanapun, ia berjaya melengkapkan pusingannya setiap empat jam – ini menunjukkan waktu siang di Psyche pendek.

Sekiranya Psyche disahkan sebagai planetesimal, ia merupakan berita baik kepada komuniti astronomi. Ini kerana ia boleh mendedahkan bahagian dalaman planet seperti bumi termasuk kerak dan mantel serta memahami bagaimana sesebuah sistem suria terbentuk. Tetapi jika ada menyangka nilai AS$10 quintilion pada Psyche sebagai tinggi, hakikatnya ia berada di belakang sebuah asteroid bernama Davidas dengan nilai AS$27 quintilion.

Sekiranya pelancaran prob berjalan lancar pada Ogos 2022, ia akan beredar di kawasan angkasa lepas yang sukar dikesan dari bumi. Apabila ia melepasi planet Marikh, prob akan menggunakan graviti planet berkenaan untuk melancarkan dirinya ke kawasan rantaian asteroid. Apabila ia tiba di situ pada 2026, ia akan menghabiskan tempoh 21 bulan untuk memeta dan mengkaji asteroid dari kedudukan 431 km di atas permukaan Psyche.

Untuk prob yang akan digunakan untuk Psyche, beberapa peralatan akan dipasang seperti magnetometer dan beberapa buah kamera khas. Magnetometer digunakan bagi mengukur sama ada wujud medan magnetik pada sesebuah asteroid. Manakala kamera khas yang digunakan NASA pula untuk tujuan mengambil gambar permukaan dan memeta Psyche. Yang pasti, apa saja penemuan di asteroid berkenaan dijangka mengejutkan tetapi mengujakan komuniti astronomi antarabangsa.

RUJUKAN

Gamillo, E. (2022, 4 Januari). This Metal-Rich, Potato-Shaped Asteroid Could Be Worth $10 Quintillion. Smithsonian Magazine.

Sumber gambar: NASA/JPL-Caltech/ASU


MRT Dan Pengangkutan Awan – Kesan Donut

Kapasiti MRT memang dirangka untuk khidmat radius berpusat di Kuala lumpur dan sekitar Lembah Kelang sahaja. Jika pembinaannya menjangkaui radius luar dari kawasan operasi sekarang akan menyebabkan kos pengoperasiannya meningkat sekaligus menjadikan ia tidak praktikal.

Ini kerana jika jajaran landasan dan stesen-stesen MRT dibina luar dari Lembah Kelang, maka stesen atau hentian MRT terpaksa dibina di kawasan-kawasan yang tidak ramai penduduk memaksa ia beroperasi di bawah tahap optimum.

Walaupun MRT adalah milik kerajaan sepenuhnya, ia tidak boleh dibiarkan mengharungi operasi tidak optimum, tambahan pula di luar rangkaian MRT telah lama ada perkhidmatan Komuter, ETS, ERL dan KTM Antarabandar bagi menyokong keperluan pendudukan di sepanjang kawasan luar Lembah Kelang ini.

Namun demikian, memang ada perancangan kerajaan untuk meluaskan lagi jajaran landasan MRT, seperti MRT 3 misalnya yang akan menghubungkan Sungai Buloh-Serdang-Putrajaya (Jajaran SSP) yang akan mula beroperasi pada 2022.

Jadi dengan rangkaian pengangkutan awam termasuk MRT beserta feeder dan infrastruktur sokongan yang lengkap untuk MRT ini kelak akan menjelmakan kesan limpah dan fenomena seperti berikut;

1. Rangkaian pengangkutan awam untuk keluar masuk Kuala Lumpur menjadikan lebih ramai yang akan memilih untuk tinggal di luar Lembah Kelang, sekalipun pejabat dan kerjaya mereka berpusat di Kuala Lumpur dan sekitar Lembah Kelang. Selain faktor kos sara hidup yang tinggi di Lembah Kelang, mereka akan memilih tempat tinggal yang lebih selesa dan luas di luar jika dibandingkan nilai kemampuan sama untuk kekal tinggal di Lembah Kelang.

2. Apabila ada permintaan maka akan ada penawaran. Pergerakan keluar masuk para pekerja keluar masuk Lembah Kelang ini akan meningkatkan kadar pemilikan rumah di kawasan luar Lembah Kelang. Lebih banyak kawasan perumahan akan dibina bagi menampung keperluan yang semakin meningkat. Kawasan perumahan akan tumbuh seperti cendawan selepas hujan.

3. Ia sekaligus meningkatkan nilai dan harga tanah dan aset luar bandar. Lebih banyak peluang urusniaga tanah dan aset, lebih banyak aktiviti ekonomi berkaitan hartanah sekaligus meningkatkan nilai milikan hartanah bagi pemiliknya yang ada di luar Lembah Kelang.

4. Dengan urustadbir dengan baik, ia akan mempengaruhi pembangunan ekonomi yang lebih seimbang antara Lembah Kelang dan kawasan luar Lembah Kelang. Aktiviti ekonomi yang pesat kerana perhubungan logistik yang baik ini juga akan membantu meningkatkan ekonomi penduduk sedia ada atau yang tinggal di luar Lembah Kelang.

5. Apabila semua ini dicapai, infrastruktur lain yang menyokong akan turut dibina di kawasan luar dari Lembah Kelang ini tadi. Bermula sebagai bandar biasa yang terletak bersebelahan Kuala Lumpur, ia berkembang menjadi bandar yang menyokong Kuala Lumpur dan Lembah Kelang, kemudian berkembang pesat sama maju dengan ibu negara itu tadi. Dari sekadar menampung keperluan penempatan dan perumahan, pendidikan, hospital, hospitaliti, perkembangan aktiviti ekonomi dan sosial yang lain akan turut berkembang.

6. Pemusatan ini seterusnya membantu menarik pembangunan lain yang menyokong seperti pejabat-pejabat, pusat beli belah, sukan dan riadah pelancongan dan kesenian akan turut dibangunkan seterusnya turut memcambah aktiviti komersial dan pendapatan penduduk setempat.

7. Ia akan turut mewujudkan peluang pekerjaan melalui aktiviti ekonomi di situ. Lebih banyak akan memilih untuk kekal tinggal dan bekerja di luar Lembah Kelang ini tadi kerana pembangunan fizikal dan ekonomi yang hampir seimbang menyamai ibu negara dan Lembah Kelang.

8. Sebenarnya jika ada yang perasan, ke Selatan Lembah Kelang, fenomena ini sudah lama berlaku. Bangi, Kajang, Dengkil, Nilai dan Seremban menyokong Kuala Lumpur dan Lembah Kelang. Begitu juga ke Utara Kuala Lumpur dengan bandar Shah Alam, Sungai Buloh, Rawang membawa ke Tanjung Malim menyokong atas tujuan yang sama.

9. Fenomena ini menjadikan bandar besar bertaraf metropolitan disokong kemandiriannya dengan kewujudan mapan bandar-bandar sekitar. Kuala Lumpur suatu masa kelak akan hanya sesak dan sibuk semasa waktu pejabat semata-mata. Pekerja akan keluar ke rumah masing-masing di luar Lembah Kelang apabila tamat waktu bekerja.

10. Dengan perhubungan pengangkutan awam dan rangkaian sokongan yang cekap para pekerja akan keluar dan tinggal di bandar sekitar secara total, mencari ruang yang lebih selesa dan berbaloi dengan kos ditanggung, juga menjauhi taraf hidup yang lebih tinggi di Kuala Lumpur.

11. Projek HSR Kuala Lumpur-Singapura, ECRL yang menghubungkan Pantai Barat dan Timur, termasuklah Pan Borneo di Malaysia Timur, serta projek-projek pengangkutan awam atau jalan awam negeri dan persekutuan lain akan turut membantu mempercepat perhubungan dan perkembangan ini berlaku. Tanpa kemelut politik atau dipolitikkan, ia akan siap lebih cepat memberi kemudahan kepada rakyat di sekitar kawasan yang terlibat ini.

12. Kuala Lumpur akan terus kekal sebagai pusat liburan, kesenian atau komersial, tetapi nisbah penduduk/kawasan akan menjadi jauh lebih kecil apabila tamat waktu bekerja. Cetusan migrasi songsang ini menjadikan Kuala Lumpur seakan lebih lengang, meninggalkannya seperti donut yang berlubang di tengah-tengah di luar waktu puncak. Ini bakal memberi lebih kelegaan kepada penduduk asal Lembah Kelang, selain menikmati kehidupan kotaraya yang lebih berkualiti; makin kurang pencemaran udara, bunyi serta kesesakan lalulintas.

13. Fenomena inilah yang dinamakan Kesan Donut (Doughnut Effect). Fenomena sama yang berlaku pada London, Barcelona, Paris, Sydney dan lain-lain kota besar metropolitan dunia.


Kenapa Industri Komik Negara Tak Maju?

Minggu ini topik komik memang hangat diperkatakan. Dari komik propaganda Belt and Road China yang dinaratif secara tak subtle dari Superman Hew, kepada kenyataan Menteri Pendidikan Maszlee Malek tentang ‘manga Korea’ (sebenarnya manhwa), komik memang isu yang cukup hangat pada minggu ini.

Sebenarnya kalau tak kerana saya break up dengan ex makwe saya tahun 2002 dulu, saya dah lama jadi pelukis komik instead jadi penulis novel. Masa saya sekolah dulu di Cheras Perdana, di Tingkatan 4 ada tiga orang melukis komik. Epul, Apis dan saya.

Lukisan Apis gaya seperti Ujang, gaya lawak bersahaja, gaya macam Lawak Kampus, sempoi dan menghiburkan. Lukisan Epul selalu orang puji sebab cantik sebab dia memang ada bakat melukis. Lukisan saya so-so tapi orang selalu puji jalan cerita.

Masa saya habis SPM saya adalah juga mengikuti kelas melukis manga yang kemudiannya saya cuba buat secara passion lalu kenal dengan seorang makwe. Tapi disebabkan putus dengan makwe ini maka saya pun berhenti melukis dan fokus kepada penulisan dalam blog Geocities pada ketika itu.

Saya juga meminati semua jenis komik baik style Melayu seperti Ujang atau Gila-Gila, style urban macam Gempak, Kreko atau manga Jepun, manhwa Korea atau komik Hong Kong seperti Raja Rimba dan Pedang Setiawan.

Kalau Barat pula saya lebih condong ke arah komik yang jalan ceritanya dark macam Hellboy. Tapi kalau mainstream DC lah (sorry Marvel kids).

Tetapi apa yang saya nak cakap ni ialah tentang kekuatan komik yang banyak menggerakkan politik dunia sebenarnya. Komik sebenarnya adalah satu komentar sosial yang berpengaruh sejak dahulu kala lagi.

Orang melukis di dinding gua untuk mencatatkan apa yang berlaku dalam kehidupan manusia sebelum wujudnya ketamadunan. Lukisan di piramid, atau di kolum tiang Trajian, atau lukisan purba China, kerana lukisan adalah gambaran paling kuat untuk manusia mengingati pensejarahannya.

Tetapi di Malaysia sebenarnya komik di negara kita hari ini secara jujurnya amat menyedihkan. Baru-baru ini saya ada berbual dengan seorang brader yang melukis karikatur yang mencari makan melukis gambar orang ketika saya sedang basuh baju di pusat dobi.

Ada ramai lagi pelukis komik yang tidak anda kenali sedang merempat di tepi jalan dan hidup sukar tetapi teruskan sahaja hidup.

Bukanlah untuk meraih simpati atau apa, tetapi industri komik di negara kita boleh dikatakan tak berkembang sejak 2004 ke atas. Penutupan syarikat komik seperti Urban Comics (yang paling saya minat) pada tahun 2003 juga adalah satu setback kepada industri komik.

Pergolakan dalam Ujang, dan permintaan komik luar (yang ni tak boleh salahkan sesiapa sebab pasaran dah kata macam tu) juga sekaligus menyukarkan industri komik negara.

Tetapi entah kenapa dalam dunia yang sudah berubah jauh ni, industri komik masih seperti ini. Sedangkan Jepun dan Korea sudah ada webtoons tapi kita masih macam tahun 90an.

Nak kata orang Malaysia ni tak minat komik, tiap kali Comicon kat KLCC penuh je orang tak kira kaum pakai cosplay macam-macam (saya pernah pakai cosplay Giant, so yeah).

Komik di Amerika adalah industri billion dolar. Komik di Jepun adalah industri billion dolar. Kenapa Malaysia masih lagi nak harap anak jadi engineer atau pakar IT je? Kenapa tidak diteroka bakat-bakat yang ada ni?

Sebab negara kita hanya nak jadi consumer sahaja. Apa yang Jepun keluar, kita hadam. Apa yang Amerika keluar, kita hadam. Kita tak ubah macam negara yang hanya tahu beli tapi tak tahu nak hasilkan apa-apa. Masyarakat kita tak menilai seni dan sastera.

Padahal kalau nak cerita lah kesenian Melayu misalnya, dari malam ni sampai ke siang besok tak habis. Kesenian Cina lagilah, beribu-ribu tahun. Kesenian India pun panjang macam Mahabhrata dan Ramayana.

Tapi kenapa walaupun kita ada tiga etnik terbesar dari tiga ketamadunan yang mempunyai kesasteraan yang tinggi, melahirkan masyarakat yang buta seni, buta sastera dan hanya tahu consume produk luar sahaja?

Sebab selama berpuluh tahun kita telah dimomokkan bahawa sastera dan seni tidak majukan bangsa. Budak sains sahaja yang dapat layanan baik daripada para guru. Berpuluh tahun seni sastera telah dianjingkan pemimpin kita.

Dan jangan marahlah kalau orang Melayu lebih rela tengok filem Indonesia daripada filem Melayu Malaysia, orang Cina lebih rela tengok filem Hong Kong atau Taiwan, orang India suka tengok filem dari Tamil Nadu Kollywood. Masyarakat pun lebih gemar layan filem Korea, Bollywood, Jepun, dan Amerika.

Kalau nak art sikit, layanlah filem Parsi atau Perancis.

Senang cerita, orang seni kita tidak ada keyakinan sebab kita jarang diberi peluang. Sebab tu bukan main bangga kita nak claim Michelle Yeoh orang Ipoh masa dia berlakon filem James Bond, atau siapa mamat Sarawak yang berlakon filem Crazy Rich Asians tu, lupa namanya. Kita asyik nak claim kejayaan orang kita yang berada di luar.

Kenapa tidak hasilkan komik terbaik kita di sini, filem terbaik kita di sini, dan novel terbaik kita di sini?

Jawapan selalu kita dengar: market.

Market ni kalau kita nak tunggu penduduk kita macam penduduk Indonesia, memang seorang daripada kita kena lahir tujuh orang anak. Mana mungkin macam tu.

Jadi apa yang harus kita lakukan? Translate produk kita untuk pasaran luar? Jajah negara lain dan paksa negara lain guna Bahasa Melayu seperti imperialis Inggeris buat?

Bagaimana?

Sementara itu, teruskan berpolemik tentang komik propaganda Superman Hew. Sementara pelukis komik yang saya jumpa kat kedai dobi tu masih struggle nak teruskan kehidupan.


Mesej Joker Kepada Pak Menteri

1. Hingga ke hari ini, ramai yang masih memperkatakan mengenai filem Joker.

2. Biar pun sudah lebih sebulan filem terbitan Warner Bros. itu ditayangkan di seluruh dunia, para peminat dan penonton masih tidak dapat mengelak daripada menyelitkan sebahagian daripada pengajaran filem tersebut apabila membicarakan realiti persekitaran mereka.

3. Sama ada dari segi pengajaran tentang isu kesihatan mental, penderaan, institusi keluarga – hinggalah ke petikan dialog ‘orang jahat ialah orang baik yang tersakiti’ – semuanya masih belum reda.

4. Entah bagaimana, filem tersebut turut mencuri perhatian dalam ruang awam politik negara. Mungkin kerana latar utama filem tersebut yang menyentuh secara langsung tentang perbezaan kelas ekonomi antara golongan atasan dengan bawahan, golongan berada dengan golongan kurang berharta, golongan berpengaruh dengan golongan terpinggir, dan golongan elit berkuasa dengan golongan massa yang putus harapan.

5. Hakikatnya, memang ada pengajaran yang boleh diambil oleh para pemimpin dan Menteri kita – jika mereka berkelapangan untuk menonton – daripada filem Joker lakonan Joaquin Phoenix ini.

6. Paling utama mestilah mesej ekonomi politik dan juga komunikasi politik. Memang benar, ada dasar-dasar baharu yang bagus cuba diperkenalkan kerajaan hari ini seperti sarapan percuma untuk semua murid sekolah oleh Menteri Pendidikan YB Dr. Maszlee Malik – namun banyak juga dasar-dasar yang boleh dipersoalkan yang cuba diperkenalkan; malah cara dasar-dasar berkenaan disampaikan kepada rakyat juga turut bermasalah.

7. Antaranya ialah pengenalan semula cukai SST menggantikan GST. Bagaimana langkah ini mampu mendekatkan struktur ekonomi politik kita kepada struktur ekonomi politik Gotham City yang ‘melahirkan’ Joker secara tidak langsung?

8. Pada satu sisi, langkah ini mengakibatkan kebergantungan negara kepada hasil minyak menjadi meningkat. Kerajaan BN dahulu perkenalkan GST – meski pun pada kadar yang mungkin boleh diperdebatkan – tetapi berhasil untuk menstabilkan pendapatan kerajaan supaya tidak terlalu bergantung kepada turun naik harga minyak dunia atau keputusan OPEC dan Bank Pusat Amerika.

9. Malah, apabila kerajaan hari ini memperkenalkan SST, harga barang bukan sahaja tetap naik, sebaliknya hasil kerajaan hilang berbilion-bilion ringgit akibat ketirisan pendapatan kerajaan oleh para peniaga yang lari dari membayar cukai.

10. Dalam masa yang sama, kebergantungan kerajaan kepada hasil minyak meningkat lalu apabila harga minyak dunia turun, hasil kerajaan berkurangan dan banyak bantuan rakyat yang terpaksa dikurangkan.

11. Kerajaan perlu berhati-hati, nasib Gotham City tidak harus terjadi di negara kita di mana para peniaga yang kaya-raya mendapat manfaat dengan sistem percukaian yang tidak progresif manakala golongan pertengahan terhimpit dengan pengurangan bantuan dan insentif.

12. Dari segi komunikasi politik pula, tindakan sesetengah pemimpin yang berterusan menyindir rakyat sebagai ‘malas berusaha’ di samping cadangan-cadangan yang menghina kebijaksanaan rakyat wajib dihentikan segera.

13. Kita tidak ingin nasib yang menimpa Thomas Wayne sekeluarga menimpa pemimpin kita. Kita juga tidak ingin nasib yang menimpa Murray Franklin lakonan Robert De Niro dalam filem Joker itu menimpa mana-mana pemimpin negara kita.

14. Kedua-dua watak Thomas Wayne dan Murray Franklin – seorang berharta dan berkuasa, manakala seorang lagi berpengaruh dan popular – bertindak memperkecilkan kesusahan yang dihadapi golongan bawahan di Gothan City.

15. Saat ini, seperti mana jangkaan bekas pegawai Unit Perancang Ekonomi Isham Jalil, kerajaan kini ada tiga pilihan untuk menangani masalah kewangan negara:

Pertama, memotong bantuan dan perbelanjaan kepada rakyat;

Kedua, meminjam dan menambah hutang negara untuk terus berbelanja;

Dan ketiga, menjual aset negara yang ada untuk menampung perbelanjaan.

16. Ketiga-tiga pilihan di atas adalah pilihan tidak baik yang bakal ‘melahirkan’ Joker. Pilihan yang baik ialah menghapuskan SST dan mengembalikan GST seperti mana cadangan Pengerusi Institut Penyelidikan Ekonomi Malaysia (MIER), Tan Sri Dr Kamal Salih dan Ketua Pegawai Eksekutif Majlis Tindakan Ekonomi Melayu (MTEM), Ahmad Yazid Othman.

17. Hayatilah mesej ekonomi politik filem ini. Para Menteri bukan sahaja perlu berhenti daripada menjadi Joker, tetapi juga berhenti daripada membuat dasar yang boleh melahirkan Joker.

Ingatlah, ‘rakyat jahat ialah rakyat baik yang tersakiti’.

Penulis ialah Pensyarah Program Sains Politik Universiti Kebangsaan Malaysia (UKM)